text:
Kiriziya gaturika yashegeshwe cyane ndetse inababazwa n’urupfu rwa Papa Pawulo yahani wa II,uyu wari wanageragejwe guterwa ibyuma mbere ariko Imana igakinga akaboko.
Kiriziya gaturika yashegeshwe cyane ndetse inababazwa n’urupfu rwa Papa Pawulo yahani wa II,uyu wari wanageragejwe guterwa ibyuma mbere ariko Imana igakinga akaboko.
Kiriziya gaturika yashegeshwe cyane ndetse inababazwa n’urupfu rwa Papa Pawulo yahani wa II,uyu wari wanageragejwe guterwa ibyuma mbere ariko Imana igakinga akaboko.
- Ubwo yashyirwaga mu isanduku
Kiriziya Gaturika ni idini rifite abayoboke benshi ku isi kandi rikaba rimaze kuyoborwa n’abashumba benshi.
ku itari ya 2 Mata 2005 Byari iby’akababaro gakomeye cyane mu idini ya Gaturika,ubwo muri icyo gitondo humvikanye inkuru ivuga ko umushumba wa Kiriziya Gaturika Papa Pawulo Yohani wa yitabye Imana.
Papa Yohani Pawulo wa II Ni umwe mu bashumba ba Kiriziya Gaturika bubatse amateka akomeye kandi atazibagirana muri iyi kiriziya.
Ntabwo byahise byorohera buri wese kumenya Icyatumye uyu mushumba yitaba Imana,gusa nyuma byaje kumenyekana neza,ubwo basangaga yishwe n’indwara y’umuvuduko w’amaraso watumaga adashobora guhumeka neza kugera ubwo umutima waje guhagarara.
Ikinyamakuru Ubumwe.Com cyabakusanirije amwe mu mateka yaranze uyu mukozi w’Imana hifashishijwe ibitabo bibiri ari byo:- 1. Régine Pernoud, Les Saints au Moyen Âge – La sainteté d’hier est-elle pour aujourd’hui ?, Paris
2.Pierre Delooz, « Pour une étude sociologique de la sainteté canonisée dans l’Eglise catholique », Archives des sciences sociales des religions, vol. 13, no13, 1962.
Amazina ye ni Karol Joseph WOJTLA, yavutse ku wa 18.05.1920, yavukiye ahitwa Wadowice mu gihugu cya Pologne, yahawe Ubusaseridoti ku wa 1.11.1946 abuhabwa na Card. Adam Stefan Sapieha. Yatorewe kuba Papa ku wa 16.10.1978, ahabwa inkoni y’Ubushumba ku wa 22.10.1978. Yatanze ku italiki ya 02.04.2005, afite imyaka 84 y’amavuko, n’imyaka 26, amezi atanu n’iminsi 18 ari Papa. Ni Papa wa Gatatu mu babayeho igihe kirekire ari Papa nyuma Ya Petero na Pie IX wamazeho imyaka 31, amezi 7 n’iminsi 23. Niwe kandi Papa utari umutaliyani Nyuma y’Umuholandi Adrien VI wabayeho mu mwaka wa 1520.
- Akimara kunanirwa gusoma misa yahise ajya muri Koma
Yashyizwe mu rwego rw’Abahire na Papa Benedigito wa XVI ku wa 01.05.2011; akaba arashyirwa mu rwego rw’Abatagatifu ejo ku cyumweru taliki ya 27.04.2014.
Papa Yohani Pawulo wa II, yari umuhungu wa Emilia na Karol Wojtyla, akiri muto yakundaga Ubuvanganzo n’ikinamico, yatangiye kwiga mu Iseminari mu w’1942, aba Padiri mu 1946, yize mu Bufaransa no mu Butaliyani, mu w’1958 yabaye Musenyeri. Mu nama Nkuru ya Vatican II, yagizemo uruhare rukomeye cyane ko yari azi indimi, yakoze umurimo wo gusemura. Yaje kugirwa Cardinal mu w’1968 akomeza guharanira uburenganzira bwa kiremwamuntu no kurwana ku bakene, noneho yinjira mu mirimo y’i Roma, kubera urupfu rutunguranye rwa Papa Yohani Pawulo wa I, yatorewe kumusimbura ku wa 16.10.1978.
Icya mbere mu byamuranze ni ukwicishabugufi kwe, ubwe yahisemo kwitegurira imbwirwaruhame, agashyikirana n’abantu bose atitaye ku mabwiriza y’abashinzwe kubamucungira umutekano
Mu byamuranze ni ugutsura umubano hagati y’abagatolika n’abayahudi, kiliziya y’iburasirazuba n’iyiburengerazuba, abagatolika n’abapoloso ndetse n’abayisilamu, yaharaniye uburenganzira bwa kiremwa-muntu, aharanira ibiganiro aho gushoza intambara, uburenganzira bw’abakozi bagahabwa umushahara ukwiye, yaharaniye ubutabera kuri bose, yatumije inama yahuje amadini yabereye Asize mu mwaka 1986 ihuza abahagarariye amadini 194. Yasuye ibihugu 129 n’u Rwanda rurimo ku italiki 08.09.1990.
Muri izo ngendo ze, yahuye n’abantu barenga 500,000,000, yashyizeho ihuriro ry’urubyiruko (journees mondiales de la jeunesse) rigikomeza na n’uyu munsi, yongereye ibiro by’intumwa za Papa mu bihugu bitandukanye biva kuri 85 bigera kuri 174, yahuye n’abanyacyubahiro batandukanye ( yazindukiwe ku buryo budasanzwe n’abadiplomates 38; yakiriye abakuru b’ibihugu 738, abakuru ba za Guverinoma 246, abaminisitiri 190, abambasaderi 642, hatabariwemo abazaga i Vaticani mu minsi mikuru isanzwe ),
Yashyizeho ishuri rikuru ryitwa”Institut Jean Paul II” mu 1984, yashinze ishuri rikuru ryiga ku Buzima n’irindi ryiga ibijyanye n’imibereho myiza yabaturage, yashizeho umunsi mpuzamahanga w’abarwayi uba buri mwaka ku wa 11 Gashyantare, yashyizeho umunsi mpuzamahanga w’amahoro, umunsi mpuzamahanga w’impunzi, umunsi mpuzamahanga w’itumanaho, yashyize mu rwego rw’abahire abantu 1,340, ashira mu rwego rw’abatagatifu abantu 483, anakomeza gushyira mu bikorwa impinduka z’Inama Nkuru ya Vatican II.
Yagiye ariko ahura n’ibizazane bitandukanye, twavugamo nka bibiri: Ku wa gatatu, taliki ya 13.05.1981, umugira nabi Mehmet Ali Agca yaramurashe ubwo yari ku kibuga cya Mt Petero hamwe n’abantu 20,000, uyu munsi bamurasheho ni nawo munsi Bikiramariya yabonekeyeho i Fatima, akaba ari nabwo butumwa Papa yari yateguye kuvuga kuri uwo munsi, Papa yatangaje ko Bikira Mariya ari we watumye atitaba Imana, nyuma yaje kujya gusura uyu mwicanyi we mu buroko kandi asaba ko bamurekura akitahira.
Hari andi makuru atanganzwa na Card. Stanislaw DZIWISZA avuga ko Papa Pawulo wa II yatewe icyuma igihe yasuraga Ingoro ya Bikira Mariya y’i Fatima mu mwaka wa 1982, yari ajyanwe no gushimira Bikira Mariya ko atahitanywe na wa Mwicanyi wamurashe ali we Mehmet Ali Agca, maze Juan Mari Fernamdez Krohn aramwegera amutera icyuma ariko baramufata, bigirwa ibanga, ariko Papa yikomereza urugendo.
Uyu Card, yivugira ko bageze muri sale yabonye amaraso yavuye.
Uyu Papa kandi yari inshuti y’abarwayi, akabasabira agasaba n’abandi kubasabira. Mu w’2005, yaje gufatwa n’ibicurane, ajyanwa mu bitaro ku wa 09 no ku wa 23.02.2005, akomeza no kugarizwa n’indwara yo gususumira kugeza ubwo atashoboye gutanga umugisha kuri Penekosti. Ku italiki ya 02.04.2005 yasezeye ku bafasha be umwe umwe anasomerwa n’Ivanjili ya Yohani n’Umwihayimana wari warabanye nawe imyaka 25.
- Akikijwe n’abacardinal bamushyize mu isanduku
Yahise ajya muri koma ni uko asezera ku isi n’abayo ku italiki ya 02.04.2005, saa 21h37’, buracya bikaba Icyumweru cy’Impuhwe za Nyagasani, yari afite imyaka 84 y’amavuko, amaze ku ntebe ya Mt Petero iminsi 9,673, yashyinguwe ku italiki 08.04.2005 asimburwa na Card, Joseph Ratsinger ku wa 19.04.2005 afata izina rya Benedigito wa XVI.
Urupfu rw’uyu mutagatifu rwashegeshe benshi ndetse rubabaza abatari bake bo mu idini ya kiriziya gatulika ndetse bensh bahamya ko byinshi bitari byiza bikorerwa muri iri dini,uyu mutagatifu yasize abivuze ndetse yajyaga anabivuga akiriho.
Christian N
Ibitekerezo
Byinshi Ntimubivuze Ko Mutavuze Ko Yakoreshejwe Uburetwa Nuwamusimbuye ( Joseph Ratzinger )Ubwo Yari Mukigo Cyakoranyirizwagamo Inkoreragahato Cya Sobiba Barinzwe Nuyu Munazi Witwaga Joseph Ratzinger(benedicto X|v Pope) Ko Mutavuze Uko Yarwanyije Ubukoministe Nabarusiya Kanda hano umusubize


c: text/html

text:
Ni byiza birashimishije. Uwagize igitekerezo cyo gushiga uyumuryango ni uwo gushimirwa.
Dady maximo mwifurije amahirwe masa uzaduserukire neza.
Waooooooooooow IMANA ishimwe kabisa kandi ndanezerewe pe .!
ibi ni ok.ariko nawe agerageze abazamure mu iterambere.rwose iyi foto iragaragaza ko aba bagore babikora batambika aba star.bagombye kugaragaraho iryo dollar cyane ko bayafite bapfusha ubusa.
Mubyohereze nokiyindi migabane yisi..iburaya naho biraenewe..mureke ibikorerwa iwacu tubiteze imbere.
Ibyo Kabano avuga rwose nukuri hano babigura make ariko byagera iriya Kabano yise IRWOTAMASIMBI doreko anakoresheje inshoberamahanga pe, irijambo nubwambere naryumva irwotamasimbi, ngo bikagerayo bikosha, nubwo byakosha ntacyo icyangombwa nuko abapfakazi bacu babonerwa akazi bakaba busy bakava mubwigunge, Imana ibagirire neza.
e!e! hillary Clinton,akon
Same Sky ni inshuti yanjye cyane. Nkunda ibyo bakora. Nzababwira ko mubashima cyane.
byiza cyane kuba francine yarokoze uko ashoboye agahesha agaciro ibyo bikomo ariko namushima cyane afashije nabanyarwandakazi ndetse nabanyarwanda bakamenya nabo guhesha agaciro ibyo bakora kuko aricyo tubura, mubigaragara nta marketing tuzi kandi dukunda kwirukira ibyo mumahanga kandi hari ibintu byiza iwacu urugero : imitako ya noel yacu ntigurwa hagurwa iyabashinwa, meubles zacu ntizigurwa usanga muri za ministre nibigo bya leta harimo ibyaturutse DUBAI NONE UMUCO WO GUKUNDA IBYA CU UZATURUKA HE ? MUNSUBIZE
Ehee!uyu munyamerikakazi(Francine) azi gukora marketing no guhanga umurimo kbsa!
ni uko ntacyo mfite namuha naho uyu muzungu wazanye uyu mushinga namuhemba pe!yakoze ikintu ntagereranywa!!!kandi kuba bariya ba stars babyambara ni publicite ikomeye cyane, bizahita bikundwa hose ku isi!!!
icyaba kibabaje nuko kubigura inaha byaba babigura intica ni kize ugasanga iyo irwota amasimbi bigura umurengera w'amadorali, turengere agaciro k'ibikorerwa iwacu.
ni byiza pe .bakomereze ago bamaze gutera intambwe igaragara,
Waouuu, proud of them.. Uhoraho abagure.. Akomeze ABAGIRIRE NEZA
Nibyiza kubona hari abakorana naba ba mama kuko bibakura mu bwigunge kandi bikabafasha mukwiteza imbere njye biranshimishije cyane kubona ibyo bakora bikunzwe ku isi hose.

robotstxt: allowed

filter: keep


text:
Umunyamabanga wa Leta muri Minisiteri y’Uburezi (MINEDUC) yagaragaje impungenge z’uko ibiheri n’isuku nke bitarasezerwaho burundu mu bigo by’amashuri. Mu nama yahuriyemo hamwe n’Umuyobozi w’Intara y’Iburasirazuba Judith Kazayire, Umuyobozi Mukuru mu Kigo cy’Igihugu gishinzwe Uburezi (REB), abayobozi b’uturere n’abashinzwe uburezi mu murenge yose uko ari 95, Munyakazi Isaac yavuze ko bibabaje kuba hakiri ibigo birangwa n’isuku […]
MINEDUC
Abanyeshuri barenga 100 barashyira mu majwi MINEDUC, HEC na UR kubaheza mu bushomeri
Abanyeshuri 120 bize ibijyanye no kubungabunga ibinyabuzima byo mu mazi no mu mashyamba, bavuga ko bamaze imyaka ine batemewe ku isoko ry’umurimo mu Rwanda. Aba banyeshuri bigaga iri shami rizwi nka (Wildlife and aquatic resources management) muri Kaminuza y’u Rwanda ishami rya Nyagatare, bavuga ko babayeho mu buzima bubi, bakavuga ko inzego bandikiye ngo zibarenganure […]
Hari abanyeshuri bagiye gukora ikizamini cya Leta batarigeze babona ibitabo
Abadepite bahangayikishijwe no kuba hari abanyeshuri bo mu mashuri abanza n’ayisumbuye bagiye gukora ibizamini bya Leta batarigeze bigira mu bitabo by’integanyanyigisho nshya. Ubwo Minisiteri y’Uburezi (MINEDUC) yaganiraga na Komisiyo y’Inteko ishinzwe ingengo y’imari ya Leta ku mbanzirizamushinga w’ingengo y’imari 2017-2018, abadepite bavuze ko batumva uburyo abanyeshuri bazakora ikizamini cya Leta kandi hari ibyo batize. Integanyanyigisho […]
MINEDUC yahumurije abahagarikiwe amasomo ariko bamwe imitima iracyahagaze
Inkuru y’ihagarikwa ry’amwe mu mashami ya kaminuza n’amashuri makuru kubera “ubunyamwuga buke” yabaye incamugongo ku bihumbi by’abanyeshuri basabwe gutaha. Bavuga ko batekereza igihe bamaze biga n’amafaranga y’ishuri bishyuye, bagashoberwa. Bamwe muri bo bari bacyiga, abandi bari bararangije kwiga ariko bimwa impamyabumenyi. “Twarangije Masters muri STES y’Abahinde umwaka ushize mu kwa Gatatu, ariko ibaze ko bataraduha […]
Hagiye gukorwa ibarura ngo harebwe za baringa z’abarimu mu gihugu hose
Minisiteri y’Uburezi ivuga ko igiye gukora ibarura ry’abarimu mu mashuri yose ya Leta n’afashwa na Leta nyuma y’aho hagaragaye ko hari za baringa nyinshi z’abarimu. Iri barura riteganyijwe guhera ku itariki ya mbere Werurwe rigeze tariki ya 10 uyu mwaka. Ibaruwa yandikiwe abayobozi b’uturere bose dufitiye kopi, igira iti “Minisiteri y’Uburezi iramenyesha ko igiye gukora […]
Abanyeshuri batemberejwe ibigo bitandukanye mu rwego rwo gutozwa umuco wo gukunda igihugu
Abanyeshuri biga mu ishuri New Vision Primary School ryo mu Karere ka Huye basuye bimwe mu bigo byo muri Kigali mu rwego rwo gutozwa umuco wo gukunda igihugu. Ni abanyeshuri 70 biga mu mwaka wa gatandatu w’amashuri abanza bitegura gukora ikizamini cya Leta, aho kuri uyu wa 28 Ukwakira 2016 basuye Ikibuga Mpuzamahanga cya Kigali […]
MINEDUC yavuze ko itakwishoboza gukemura ikibazo cy’abana bata amashuri
Umunyamabanga wa Leta muri Minisiteri y’Uburezi (MINEDUC) ushinzwe amashuri abanza n’ayisumbuye yeruye ko MINEDUC itakwishoboza gukemura ikibazo cy’abana bata amashuri. Dr Munyakazi Isaac yavuze ko mu gihe ababyeyi batarumva ko uburere n’uburezi bw’abana ari bo bureba bwa mbere nta kabuza ikibazo kitazabonerwa umuti. Mu gihe u Rwanda ruri ku rugamba rwo kugera ku ntego z’ikinyagihumbi […]
MINEDUC yateye utwatsi icyifuzo cy’abarimu cyo guhagararirwa mu Nteko
Minisiteri y’Uburezi (MINEDUC) iravuga ko icyifuzo cy’abarimu cyo kugira ababahagarariye mu Nteko Ishinga Amategeko kidashoboka kuko bigoye ko buri rwego rwahagararirwa ku buryo bw’umwihariko. Dr. Musafiri Malimba uyobora MINEDUC yavuze ko bitakunda ko abantu runaka bakora akazi kamwe ko bajya basaba kugira ababahagararire mu nteko. Minisitiri Malimba yabitangaje ubwo hizihizwaga umunsi ngarukamwaka w’abarimu ku rwego […]
Abayobozi b’amashuri birukanira abana agahimbazamusyi bihanangirijwe
Minisiteri y’Uburezi yihanangirije abayobozi b’ibigo by’amashuri ya Leta birukana abanyeshuri ngo ni uko batatanze umusanzu uwo ari wo wose. Mu itangazo ryasinyweho na Rwamukwaya Olivier, Umunyamabanga wa Leta muri iyi minisiteri, ubuyobozi bw’uturere bwibukijwe ko nta mwana ugomba kubuzwa kwiga kubera umusanzu uwo ari wo wose utangwa n’ababyeyi cyangwa se abamurera. Kanda hano urisome uko […]
RDB yagobotse abanyeshuri bugarijwe n’amavunja, ariko ngo urugendo ruracyari rurerure
Ishuri ribanza rya Kanyove riherereye mu Murenge wa Mukamira mu Karere ka Nyabihu, ririmo ikibazo cy’amashuri ya rukarakara arimo umukungugu utera imbaragasa abanyeshuri, bakarwara amavunja. Ubuyobozi bw’iri shuri n’ababyeyi barirereramo, mu muhango wo gutaha ibyumba 7 bishya, bashimye cyane RDB yabyubatse, dore ko byo byubakishije amatafari ahiye ndetse birimo sima, bitandukanye n’ibyari bisanzwe bya rukarakara […]


text:
Nubwo imyaka yose itarera hose mu Ntara y’Iburasirazuba, hari benshi bamaze kuyigurisha kandi ku mafaranga make cyane. Iki gikorwa cyitwa kotsa imyaka.
Uko bigenda, umunyamafaranga araza akumvikana n’umuhinzi udafite amafaranga, akamuha tuvuge ibihumbi icumi ku masezerano y’uko umuhinzi yazamuha imifuka ibiri cyangwa itatu y’ibigori igihe byazerera nukuvuga ibiro 200-300.
Ugura imyaka muri ubu buryo, ni we ubuyobozi bwita ‘umumamyi’ cyakora abaturage bo babyita ‘kokesha’ naho ugurisha we aba ‘yotsa’.
Icyo bita ‘warwa yeryari?’ ni inzara ivuyemo, aho wahuraga n’umuntu yarananutse ukagira ngo yigeze kurwara nuko ukamubaza uti “warwaye ryari?” naho ari ugusonza.
Guverineri w’Intara y’Iburasirazuba, Kazaire Judith, avuga ko ahangayikishijwe n’uko abaturage be bashobora kongera gusonza mu minsi ya vuba kubera imyaka bagurishije kera kandi ku bantu bifite.
Aragira ati: “Dufite amakuru ko abamamyi binjira mu baturage bakabahendahendesha udufaranga ngo bakunde bagurishe imyaka na mbere yuko yera ngo bayisarure, bigatuma bayigurisha kuri make cyane kugira ngo bikemurire utubazo twa buri munsi.”
Yongeyo ati “Ibyo ntibyemewe ahubwo tubateze polisi kugira ngo idufashe gukumira iyi ngeso.”
Icyakora abaturage bamwe mu bakora iki gikorwa cyo kotsa imyaka hamwe na bamwe bagikoze kera, bavuga ko bari basumbirijwe n’inzara n’imyenda bafashe myinshi mu gihe cya ‘warwaye ryari’.
Ngayaberura wo mu Murenge wa Nyagatare mu Karere ka Nyagatare avuga ko ubwe yokeje ibishyimbo n’ibigori ngo yishyure imyenda no guhaha ku isoko.
Ati “Urugero, nari maze amezi menshi ngenda nkashakira abana n’umugore icyo kurya kenshi nkakibura kandi ari na ko nihisha abo nari mbereyemo imyenda.”
Yunzemo ati “Ngize Imana mbona umuntu wampa amafaranga nkazamuha imyaka igihe yeze. Nuko nanjye ni ko byagenze, dukorana amasezerano ko nazamuha umufuka w’ibishyimbo ku bihumbi cumi na bitanu hamwe n’imifuka ibiri y’ibigori ku bihumbi icumi”
Ngayaberura avuga ko ibyo yabikoreye kugabanya imyenda afite no kugira ngo igihe atabashije kuronka ajye yifashisha utwo dufaranga ahahire urugo.
Nyamara ibi guverineri ntabikozwa ngo kuko icyo kibazo bakibonye mbere, basaba amakoperative agura imyaka kugurira abaturage imyaka ku mafaranga akwiriye cyangwa bakabishingira mu bigo by’imari bakabona amafaranga make yo kuba bifashisha kugira ngo badahendwa n’abamamyi.
Ati “Twavuganye n’amakoperative agura imyaka kugira ngo adufashe gukemura iki kibazo kandi amakoperative arebyemera benshi barayagannye barafashwa. Turifuza ko abaturage badahendwa ku busabusa ejo bundi bakazongera gusonza kandi barejeje.”
Ubusanzwe mu Ntara y’Iburasirazuba, ikiro cy’ibigori kigura 100Rwf na 150Rwf naho ibishyimbo 300Rwf na 350Rwf ahantu hatandukanye igihe cy’umwero.


text:
Umujyi wa Kigali wateye inkunga ya miliyoni mirongo itatu (30,000,000Rwf) amakoperative 12 yo mu turere 3 tugize Umujyi wa Kigali ari two Gasabo, Kicukiro na Nyarugenge, kuri uyu wa Kabiri tariki 16 Gicurasi 2017.
Ni mu rwego rwo kongerera aba bagore igishoro no kubafasha mu mikorere yabo nk’amakoperative. Buri koperative yagenewe inkunga ya miliyoni ebyiri n’igice (2,500,000Rwf).
Aya makoperative yiganjemo ay’abagore bavanywe ku mihanda. Mu byo akora harimo akora ibijyanye n’ubucuruzi buciriritse, amakoperative y’ubuhinzi, ay’ubudozi n’andi amaze igihe kingana nibura n’umwaka akora kandi afite igishoro kiri hejuru y’amafaranga ibihumbi mirongo itanu.
Umuhoza Aurore, Umuhuzabikorwa w’Inama y’Igihugu y’Abagore (CNF) ku rwego rw’Umujyi wa Kigali yabwiye Ikinyamakuru Izubarirashe.rw ko iyi nkunga igiye guteza imbere aba bagore hamwe n’imiryango yabo.
Yagize ati “Twahisemo amakoperative afite ibyangombwa bya RCA duhitamo afite ubushake bwo gukora nibura amaze umwaka akora kugira ngo tubone uruhare nabo bagize ngo bishyire hamwe kugira ngo icyo gishoro tubahaye kitazapfa ubusa. Nubwo hari benshi bakeneye igishoro buri karere twahisemo amakoperative ane kuko nko mu nshingano z’Inama y’Igihugu y’Abagore harimo guteza imbere umugore, kubakorera ubuvugizi, kubatekerereza no kureba icyatuma batera imbere muri rusange.”
Umubyeyi Angelique wo mu Murenge wa Kanyinya mu kagari ka Nzove mu Mudugudu wa Rutagara ya mbere avuga ko we na bagenzi be 13 batangiye ari ikimina bakaza gushinga Koperative. Asobanura ko bagiye bakura bagera aho bashaka ubuzima gatozi, batangiza umushinga wo gukora ‘envelope kaki’.
Agira ati “Ubu twakoreshaga intoki ariko nitugura imashini izajya idufasha bizaduha gukora neza. Ubu tugiye guhita dukora urugendo shuri hanze y’u Rwanda kuko isoko rirahari ry’abatugurira cyane icyo twaburaga cyari igishoro ngo duhaze amasoko.”
Musaniwabo Marie Chantal Umuyobozi wa Koperative yitwa ‘Twiyubake Twihesha Agaciro’ igizwe n’abana b’abakobwa 12 bacikishirije amashuri bakorera i Gikondo ku Murenge, asobanura ko bari bafite umushinga wabananiye gutangiza neza wo gukora imigati bagiye guhita batangira gukora.
Musaniwabo asobanura ko ubu bafite akabutike, ariko ko igitekerezo cyabo nyamukuru cyari cyarabananiye kubwo kubura igishoro.
Agira ati “Nka koperative mu myaka 3 tumaze, twakoraga nta nyungu umunyamuryango abona kuko nta gishoro cyo gushyira mu bikorwa neza ibyo twifuza gukora”
Nyirahabimana Bernadette, Umuyobozi wungirije wa Koperative y’abahinzi b’imboga yitwa Kopakika Gasabo we asobanura ko bantangiye ari abanyamuryango 211 ariko bamwe bakagenda babivamo kugeza ubwo basigara aria bantu 46.
Umuyobozi w’Akarere ka Gasabo wungirije ushizwe imibereho myiza, Nyirabahire Languida we ashimangira ko iyi nkunga ije kunganira gahunda ya Leta yo gushyigikira abagore by’umwihariko harwanya abacururiza ku mihanda.
Agira ati “Nko muri Gasabo abagore hari udusoko twatangiye kububakira bagacururizamo imbuto, imboga, imyenda n’ibindi dufite n’irindi soko ryo ku Kinamba, tukagira n’irindi imbere ya gare ya Kimironko ry’abagore bacururizaga ku dutaro n’abandi rero uko bazagenda babona ko bagenzi babo bameze neza batangiye kubona n’inkunga bazagenda babivamo.”
Umujyi wa Kigali uvuga ko ufite inshingano zo guteza imbere abaturage by’umwihariko abagore n’abana.
Mu ngengo y’Imari y’Umujyi wa Kigali hasanzwe hateganywa amafaranga agenewe gahunda zitandukanye zo gufasha abagore binyuze mu bikorwa biciriritse nk’amakoperative.


text:
Yesu ashimwe,
Ndashima Imana ku uri izi nkuru, cg inyiginsho, maze iminsi numva inyiginsho z uyu mugabo si muzi ariko aravuga ukuri, ahari hari aba bona agakiza bo batarashiye aha hose yavuze cg badahuye n intambara, jye narahashiye ubu ndimo ndahosohoka.
Igitekerezo cyajye, byashoboka haro nabandi bigisha ba bamwumvuse, jye numva kujya umuntu agiye avuga uko ibintu biri, byafasha benshi. kuko hari benshi batekereza ko kubohorwa atari ibidatangirira mu mitima, dukiranuka kuri kimwe, kandi tukagira kuba abasenzi nyabyo. Jye nshima ubwira ngo nashiye ahakomeye ariko akabwira uko yegereye Imana, uko yiyirije, uko yahiduste mu buzima bwe, amajoro yaraye n ibitondo asenga. c’est vrai gushima Imana ni byiza. ariko iyomutubwiye uko mwasenze, bituma iyo natwe dusenze nyuma yuko umupasteur adusengera, iyo satani igenda nintagaruke cg ngo ukore ikindi kintu, plus tuyibuza mahoro muri twe, plus ni imizi yayo ivaho. Imana ihe umugisha uyu mukozi w Imana.
Ariko numva nfite ikibazo na mubaza niba yansubiza. Igihe yafashe cyo gusengera ibye byari bikiri mu mu munyago we byamugendekeye gute ? kuko twe uko dusenga niko haba intambara kandi n singe nziza byerekana ko amasengehso aba yagezeyo, we natubwire iyo Etape kuko aho yayisimbuste. kandi numvise inyinginsho ze, en tout cas afite impano.
igitekerezo na none, uwo mwigisha afite kwigisha muri we, Ese ntabwo yakwigisha Bible par internet , no kwishyura bikaba par internet, ariko Bible yose, atari igitabo kimwe, Ndimo kwiga bible najye ariko jyenyine. ariko ukuntu yigisha, numvise namukurikira. kuko arebe buri jambo; naburi personnage. Muzamumbarize. nibiba ngomba mu muhe e-mail yajye; Murakoze !
Niba hari ikintu kigerwaho bigoranye ni impinduka, mu...


text:
Mbese nawe Yesu akubereye umurengezi?
,……nihagira umuntu ukora icyaha, dufite Umurengezi kuri Data wa twese, ari we Yesu Kristo.’’ 1 Yohana 2:1
Ubusanzwe mu isi iyo umuntu afite urubanza mu rukiko akenshi bimusaba kuba afite umuntu umwunganira. Uyu niwe umuvuganira mu mwanya we. Igikorwa bisaba ko mubanza mukicarana akiga urubanza, ukamubwiza ukuri kugira ngo azamenye ingingo yitabaza mukabona gutsinda urubanza.
Iyo umubeshyeho akantu na gato biramugora kuko ushobora gutuma bamubaza ibibazo bakamutega ntamenye aho agororera ibintu bikarangira mutsinzwe.
Natwe mu rugendo rugana mu ijuru, bijya gusa. Bibiliya yatubwiye ngo ntidukore icyaha, ariko kandi yibuka ko bishobora kubaho, hakurikiraho amagambo ari nayo twasomye haruguru ngo nihagira ukora icyaha, ibwiriza ni iryo kutagikora, ariko nibiramuka bibayeho, ngo dufite Umurengezi kuri Dta wa twese ari we Yesu Kristo ukiranuka.
Nubwo dufite umurengezi utwunganira ariko kandi burya ibumoso bwacu hari n’umurezi (uturega) ari we satani, uyu ahora aturega yerekana ko turi abanyabyaha no gukizwa byatunaniye, ariko Imana ishimwe yatanze Kristo ngo atubere Umwunganizi. Nimuhure ntitugipfuye abari muri we kuko nta teka tuzacirwaho. Abaroma 8:1
Bibiliya iravuga ngo ku bwa kamere na kavukire yacu twari abo kugirirwa umujinya nk’abandi bose, ariko kuko Imana ari umutunzi w’imbabazi yaduhinduranye bazima na Kristo. Abefeso 2
Satani aza kuturega yitwaje inyandiko nyinshi zidushinja ibyaha byose twakoze, agasobanura n’igihano cyari kidukwiye, ariko Imana ishimwe kuko Kristo ahita ahaguruka akemeza ko yamaze kwishyura ikiguzi cyose. Niwe utuvuganira kuri Data wa twese, wowe icyo usabwa ni ukumwegera ukamubwiza ukuri ibyo wahemutse byose, ukamwizera kuko abari muri we nta teka bazacirwaho. Umuhe urubanza rwawe azaruburana.
Nta mpamvu yo gukatirwa igihano cy’urupfu kandi dufite umwunganizi udatsindwa, tutishyura dusabwa gusa kubwiza ukuri kw’ibyatubayeho, akatuvuganira ku Mana, agatesha agaciro ibirego byose wa mubi aturega. Imana ishimwe cyane. Nkwifurije guharira ubuzima bwawe bwose Yesu!!!!


text:
Iki ni kimwe mu bibazo byashyizwe ku rutonde rw'ibibazo byo muri Bibiriya bigoye gusobanuza ubwenge bw'umuntu ukoresheje Bibiriya gusa. (Bible difficulties). Tugiye kugerageza gutanga igisubizo, ariko turasaba abasomyi gusoma neza bitonze, uwatangiye gusoma agomba kwihangana akarangiza, kandi akirinda kujabagurika ntasome ibice bimwe ngo asimbuke ibindi.
Aho iki kibazo kibera ingorabahizi: Yesu ubwe yivugiye ko yagombaga kumara iminsi 3 n'amajoro 3 ikuzimu. MATAYO 12:40 Yesu ubwe yaravugiye ati: "Nk'uko Yona yamaze iminsi itatu n'amajoro atatu mu nda y'urufi, ni ko n'umwana w'umuntu azamara iminsi itatu n'amajoro atatu ikuzimu". Ubu tuvugana, miriyari zirenga 2 z'abizera Yesu zizera ko yesu yapfuye ari ku wa 5 nimugoroba, akazuka ku cyumweru mu gitondo. Ubaze uko tubara ubu, kuva kuwa 5 nimugoroba kugeza ku cyumweru mu gitondo bingana n'umunsi umwe n'amajoro 2 gusa. None se byahuzwa bite n'iminsi 3 n'amajoro 3 Yesu ubwe yivugiye?
Bibiriya ivuga iki ku gihe yesu yapfiriye n'igihe yazukiye?
Bibiriya irasobanutse kuri Iki ibazo. Yohana 19:30-42 bibiriya ivuga ko yesu yapfuye ku munsi wo kwitegura Pasika, ndetse mu masaha yegereza itangira ry'isabato. Ibi ni byo byagiye bitera urujijo, kuko n'ubwo ntaho Bibiriya ivuga koYesu yapfuye kuwa 5, abantu bahereye kuri iki cyanditswe bifatira umwanzuro ko byari kuwa 5, cyane cyane kuko Isabato bari bamenyereye yatangiraga kuwa 5 nimugoroba. Ariko nk'uko turi buze kubibona hasi, gutekereza gutya bishobora kugushora mu ikosa.
Nanone Yohana 20:1; Bibiriya igaragaza ko umuntu wa mbere wamenye ko Yesu yazutse, yabimenye kuwa mbere w'iminsi 7, "mu rubungabungo hatarabona." Aha ni ku cyumweru mu gitondo cya kare. Nanone iki nacyo cyagiye kigusha abasobanuzi ba Bibiriya mu gucanganikirwa mu buryo bukurikira: Kuba Mariya Magadalena yarabonye ko yesu yazutse ku cyumweru mu gitondo, ntibisobanuye ko Yesu yazutse ku cyumweru mu gitondo. Yesu yashoboraga kuzuka mu gicuku cyo kuwa 6 ushyira ku cyumweru, cyangwa mu ijoro ryo kuwa 6, n'ibindi.
UMWANZURO WA MBERE: Ntushobora gukoresha Bibiriya ngo uhamye mu buryo budasubirwaho ko Yesu yapfuye ari kuwa 5, cyangwa ko yazutse ku cyumweru. Kuba yarapfuye umunsi ubanziriza Pasika n'isabato ntibisobanuye ko byari kuwa 5 byanze bikunze, kuko nk'uko tugiye kubireba, Bibiriya ivuga izindi sabato zitandukanye n'isabato y'icyumweru. Ikindi, kuba Mariya Madalena yarabonye ko Yesu yazutse ku cyumweru mu gitondo cya kare, ntibisobanuye ko yesu yazutse ku cyumweru mu gitondo cya kare. Komeza usome
Mu isomo ry'ubumenyi bwo gusobanura Bibiriya, (Bibliology); Iyo hari ingorane runaka dukoresha uburyo 2 bwo gukemura impaka. uburyo bwa mbere bwitwa "deductive", bugufasha kugendera ku makuru ufite ukagera ku mwanzuro. (Conclusion). ubundi buryo ari nabwo tugiye kwifashisha, bwitwa "inductive", bugufasha guhera ku mwanzuro uhari (Conclusion), noneho ugashakisha amakuru yashyigikira iyo conclusion. Umwanzuro dufite hano ni uko niba yesu yarivugiye ko azamara iminsi 3 n'amajoro 3 mu gituro, niba twemera ko adashobora kubeshya cyangwa kwibeshya, ibi nta bundi busesenguzi bikeneye, uko ni ko byagenze, yamaze iminsi 3 n'amajoro 3 mu gituro; ahubwo tugiye gushaka ibisobanuro bishyigikira uyu mwanzuro, kuko tumaze kubona ko ibitekerezwa na benshi ko yapfuye kuwa 5 akazuka ku cyumweru biteye ikibazo kidafitiwe ubusobanuro.
Mbere yo gukomeza, reka tubanze dusobanure ko mu gihe cya Yesu na mbere ye, umunsi ntiwatangiraga sasita z'ijoro nk'uko bimeze ubu, ahubwo watangiraga kuva ku mugoroba izuba rirenze kugeza ku mugoroba ukurikiyeho izuba rirenze. Hari ingero nyinshi, nk'Abalewi 23:32 aho Bibiriya ivuga iti ".... mujye muziririza iyo sabato muhereye nimugoroba ku munsi w'uko kwezi wa cyenda mugeze nimugoroba ku munsi wa cumi"
IKIBAZO CY'AMASABATO ATANDUKANYE MURI BIBIRIYA
Hari ibintu by'ingenzi abantu batigeze baha agaciro kandi bivugwa muri Bibiriya, mu gihe byadufasha gusobanukirwa umunsi Yesu yapfiriyeho n'uwo yazukiyeho kandi bigahwana n'iminsi 3 n'amajoro 3. Mu by'ukuri, Bibiriya ivuga isabato irenze imwe. Abantu bagumye ku isabato y'icyumweru yizihizwaga ku munsi wa nyuma w'iminsi 7, bibagirwa ko Bibiriya ivuga n'indi sabato yizihizwaga rimwe mu mwaka ikamara iminsi 7, iyi yo yashoboraga gutangirira ku munsi uwo ariwo wose mu cyumweru.
Mu gitabo cy'Abalewi 23, Bibirya itanga urutonde rw'iminsi mikuru abisirayeli basabwaga kwizihiza. ivugwamo ni iyi:
- Isabato y'icyumweru, yizihizwaga ku munsi wa 7 w'icyumweru (Guhera izuba rirenze ku munsi wa 6 w'icyumweru kugeza izuba rirenze ku munsi wa 7 w'icyumweru), kikazira kugira icyo ukora kuri uyu munsi (Abalewi 23:3)
- Pasika y'Uwiteka, yizihizwaga mu kwezi kwa 1 ku munsi wako wa 14; Ku munsi ukurikiyeho wa 15 hagahita hajyaho umunsi mukuru w'imitsima itasembuwe, kikazira kugira umurimo uwo ariwo wose ukora.
- Kuri uyu munsi wa 15, hahitaga hatangira iminsi mikuru imara iminsi 7. Ku munsi utangira iyi minsi mikuru kikazira kugira umurimo wose ukora, uyu ukaba umunsi mukuru witwa uw'imitsima idasembuwe.
Yohana 19:31; Yohana atanga detail y'ingenzi abandi badatanga: Icya mbere, Yohana avuga ko umunsi Yesu yapfuyeho wari umunsi wo kwitegura pasika, icya kabiri, yongeraho ko iyo Sabato yari umunsi mukuru. Mu cyongereza Bibiriya iravuga iti "for that Sabbath was a high day". Mu busobanuzi bwa Bibiriya nta kantu umuntu asiga inyuma, ijambo rimwe rishobora guhindura ibintu byinshi: Kuba Yohana avuga ati iyo sabato, agaragaza nyine ko iyo sabato yari ifite umwihariko: Uwuhe mwihariko? Abantu benshi bibwira ko Yohana avuga isabato isanzwe, yizihizwa guhera izuba rirenze ku munsi wa 6 w'icyumwery kugeza izuba rirenze ku munsi wa 7 nk'uko twabibonye haruguru.
UMWANZURO WA KABIRI: Nyuma ya yesu, uko ibinyejana byagiye bikurikirana, kubwo kureka kwizihiza iby'iminsi n'imboneko z'ukwezi, ibyerekeranye n'amasabato byaribagiranye kugeza n'aho babyitiranya. Ibi byatumye abantu batabasha gusobanukirwa ko isabato Yohana avuga atari isabato isanzwe y'umunsi wa 7, ahubwo isabato avuga ni isabat iba rimwe mu mwaka, kandi ishobora kugwa ku munsi uwo ariwo wose w'icyumweru.
Muri Yohana 19:31 ; mu murongo umwe gusa Yohana avugamo iminsi ikomeye 2: Pasika, n'isabato Yohana yita "Umunsi mukuru". Uyu munsi mukuru Yohana avuga, ni umunsi wa mbere w'isabato y'iminsi 7 ; uyu munsi ukaba utandukanye n'isabato isanzwe yizihizwa buri cyumweru nk'uko twabibonye hejuru ku rutonde rw'imwe mu minsi mikuru yizihizwaga.
Ni ingenzi cyane gusobanukirwa uyu munsi mukuru Yohana avuga. Yesu yatanze kandi ashyingurwa ubwo biteguraga gutangira umunsi mukuru. reka turebe ibyanditswe, kuko biradufasha cyane.
Amavanjiri yose muri Bibibirya, atubwira ko umunsi umwe mberre y'uko abambwa ku musaraba,Yesu yasangiye Pasika n'abigishwa be. (Luka 22:13-15). Mu Balewi 23, ahavugwa iminsi mikuru yizihizwa, Bibiriya itubwira ko nyuma ya Pasika hahitaga hakurikiraho undi munsi mukuru witwa uw'imitsima idasembuwe. (Abalewi 23:5-6), kuri uyu munsi bikaba nta murimo wemewe gukora uwo ariwo wose. Uyu ni wo munsi mukuru Yohana avuga.
Uko bigaragara rero, yesu yasangiye n'abigishwa be ku mugoroba wa Pasika. Bigeze nijoro ajya mu murima wa Getsemane ari naho yafatiwe, bukeye ajyanwa kwa Pilato, acirwa urubanza, abambwa ku mugoroba, uyu mugoroba yabambweho ari nawo yapfiriyeho, ni wo mugoroba hahise hatangira umunsi mukuru. Uyu munsi mukuru ni isabato y'umwaka, si isabato y'icyumweru.
Tugaruke ku kibazo cyacu: Yesu yapfuye ari kuwa kangahe?
Ubu birazwi ko Yesu yapfuye mu mwaka wa 31. (Ushobora kureba igisubizo ku kibazo kibaza kiti: “Yesu yavutse mu wuhe mwaka, apfa mu wuhe mwaka, wakanda hano”). Ukoresheje porogramme ya mudassobwa, biroroshye cyane kumenya igihe iminsi mikuru twavuze haruguru yabereye mu mwaka wa 31. Pasika (umunsi wa 14 w’ukwezi kwa mbere), n’umunsi mukuru uhita ukurikiraho ari wo w’imitsima idasembuwe (Isabato y’umwaka). Iyo ubikoze, ubona ko mu mwaka wa 31, Pasika yabaye ari kuwa 2 ku mugoroba, kugeza kuwa 3 ku mugoroba. Ku wa 3 ku mugoroba, hahise hatangira umunsi mukuru w’imigati idasembuwe ari wo sabato y’umwaka, ndetse kuri uyu mugoroba ninaho yesu yabambwe, arapfa.
Muri make, Yesu ntiyapfuye kuwa 5 nimugoroba ubwo barimo bitegura isabato y’icyumweru, ahubwo yapfuye kuwa 3 nimugoroba ubwo barimo bitegura isabato y’umwaka.
Ese hari gihamya yindi twabona twifashishije ivanjiri ya Bibiriya?
Yego rwose. Gihamya irahari. Hari akantu k’ingenzi cyane dusanga muri Mariko 16:1 “Isabato ishize, Mariya Magadalena na Mariya Nyina wa Yakobo na Salome, bagura ibihumura neza ngo bajye kubimusiga” Mariko avuga neza yeruye ko aba bagore bagiye kugura ibihumura Isabato irangiye. Ibi birumvikana, kuko nta wundi mwanya bari kubona wo kubigura, kuko Yesu bamushyinguye hahita hatangira umunsi mukuru w’imitsima idasembuwe ari na wo sabato y’umwaka, kandi kuri uyu munsi nta murimo wakorwaga, amaduka yari afunze. Bagombaga gutegereza ko isabato irangira, Nanone rero, Luka na we yongeraho detail y’ingenzi cyane: Luka 23:55-56 Bibiriya igira iti: “55Nuko abagore bavanye na Yesu i Galilaya bamukurikiye, babona imva n'intumbi ye uko ihambwe, 56basubirayo batunganya ibihumura neza n'imibavu. Kandi ku munsi w'isabato bararuhuka nk'uko byategetswe.” . Itegereze neza: Aba bagore bavuye gushyingura Yesu baragarutse. Isabato yari itangiye, ntibasshoboraga kugira umurimo bakora. Baruhutse isabato nk’uko byategetswe. Nyuma yaho, bategura ibihumura neza n’imibavu.
Itegereze neza: Mariko ati: Isabato irangiye, abagore bagura ibihumura neza….Luka ati: “Abagore batunganya ibihumura neza, nyuma ku munsi w’Isabato bararuhuka”. Ibi byahuzwa bite? Kubihuza ntibishoboka, keretse gusa, habaye hari amasabato 2 atandukanye. Niko byagenze: Muri iki cyumweru habaye amasabato 2 atandukanye, hagati yayo harimo umnsi 2 w’akazi.
Dore uko byakurikiranye:
- Kuwa 2 ku mugoroba: Yesu yasangiye Pasika n’abigishwa be. Iyi Pasika yatangiye kuwa 2 ku mugoroba, igeza kuwa 3 ku mugoroba nk’uko itegeko riri mu Balewi 23:5
- Kuwa 3 ku manywa: Yesu yajyanywe kwa Pilato mu gitondo, Pilato amaze kumubaza amwohereza kwa Herode, Herode arongera amugarurira Pilato, Pilato aramukubitisha, amucira urwo gupfa. Tubaze amasaha nk’uko tuyabara ubu, ubu byari bigeze mu satanu z’amanywa. Yesu yabambwe mu masatanu zishyira sasita. Sasita kugeza sacyenda haba ubwirakabiri ku isi yose
- Kuwa 3 ku mugoroba: Sacyenda Yesu yarapfuye. Ibikorwa byakurikiyeho byo kujya gusaba umurambo we kwa Pilato, kumumanura ku musaraba, kubona imva ye…. Byatumye amasaha yicuma agera izuba rirenga. Nkuko Mariko abivuga, Abagore bihutiye kugura ibihumura kugirango babyiyegereze, kuko bari babizi ko umunsi ukurikiyeho nta murimo numwe wemewe gukora. Kuri uyu mugoroba, hahise hatangira umunsi mukuru w’imitsima idasembuwe nk’uko bivugwa Abalewi 23:5-7
- Kuwa 4: Umunsi w’ikiruhuko kubera umunsi mukuru w’imitsima idasembuye. Kuri Yesu, uyu ni umunsi wa mbere n’ijoro rya mbere mu mva.
- Kuwa 5: Umunsi usanzwe w’akazi. Uyu munsi usanzwe w’akazi watumye abagore babasha gutunganya ibihumura bari bafite, nk’uko Luka abivuga 23:55-56. Babikoze babizi neza ko ku mugoroba w’uyu munsi bagomba gutangira Isabato isanzwe y’icyumweru. Kuri Yesu, uyu ni umunsi wa 2 n’ijoro rya kabiri mu mva
- Kuwa 6 amanywa yose: Isabato isanzwe y’icyumweru. Nta kazi kemerewe gukora. Kuri Yesu, uyu ni umunsi wa 3 n’ijoro rya 3 mu mva.
Yesu Yazutse ryari?
Tumaze kubona ko kugera kuwa 6 (Ku isabato) ku mugoroba, Yesu yari amaze iminsi 3 n’amajoro 3 mu mva. Nk’uko tumaze kubibona, abantu bibeshye ku munsi yapfiriyeho banibeshya ku munsi yazutseho. Usanga bahamya ko yazutse ku cyumweru mu gitondo, ariko nta gihamya bafite. Kuba Mariya Madalena yarageze ku mva ku cyumweru mu gitondo agasanga imva irangaye, ntibisobanuye yasanze Yesu amaze kuzuka ako kanya. Yohana 20:1 agaragaza ko uyu mugore yageze ku mva butaracya neza, asanga imva irangaye. Umuzuko wa yesu wabaye mu ibanga, nta muntu numwe wamenya isaha nyayo yazukiyeho. Ikizwi gusa, nkuko twabivuze hejuru aho twatangiriye, uburyo turimo gukoresha bwa inductive budusaba kugendera kuri conclusion, tugasshaka ibisobanuro bishyigikira iyo conclusion. Kubera iyi mpamvu, Yesu yavuze ko azamara iminsi 3 n’amajoro 3 mu mva. Ibi ni byo ninako byagenze. Niba rero yarapfuye kuwa 3 ku mugoroba nk’uko twabibonye, iminsi 3 n’amajoro 3 birangira kuwa 6 ku mugoroba. Iki ni cyo gituma duhamya ko yesu atazutse ku cyumweru mu gitondo kuko nta cyanditswe kibihamya, ahubwo yazutse ku wa 6 ku mugoroba kuko nib wo iminsi 3 n’amajoro 3 byari birangiye. Yazutse ntawe umureba, Icyabaye ni uko Madalena yaje ku mva bukeye bwaho gusa agasanga imva irangaye.
Turizera ko dukoze uko dushoboye ngo dusobanure iby'iki kibazo. Gusa twarangiza tubabwira ko ibyerekeye iminsi n'ibihe n'amatariki bitari ibanze mu ivugabutumwa, icyo dushyira imbere ni ukumenyesha abantu ko bakwiye kwizera Yesu nk'umwami n'umukiza. Gusa n'abifuza kumenya ibirenzeho, na bo ni uburenganzira bwabo.
Imana ibahe umugisha


text:
RALC mu rugamba rutoroshye rwo kurwanya ingeso mbi yugarije urubyiruko mu kurambagiza “ Fata Pase”
Inteko Nyarwanda y’Ururimi n’Umuco (RALC) yakoze ubushakashatsi ibaza abagera ku bihumbi bitandatu (6000) bo mu Mirenge 55 higanjemo urubyiruko rutarashaka, urwashatse n’abasheshakanguhe hirya no hino mu gihugu haba mu cyaro no mu mijyi itandukanye
RALC yagaragaje Ibibazo byugarije abarambagizanya bashaka kurushinga muri iki gihe bikagira ingaruka mu mibanire y’abakundana. Abaganirijwe bahurije ku mvugo ”Fata Pase” ikomeje kwangiza imibanire yo kirambabizanya.
Muri iki gihe umusore ni we wirambagiriza maze afashijwe n’inshuti ze akagenzura imyifatire y’umwari cyangwa umusore n’umuryango akomokamo. Ubu iryo genzura rikorwa mu gusurana ukareba uko bakureba n’uko bakwakira ndetse n’imyifatire yabo n’isuku n’ibindi bituma urugo rurebeka neza; hari n’abita ku mitungo, amashuri, idini cyangwa se akarere batuyemo.
Imyumvire itariyo y’umwanya n’akamaro k’umuranga muri iki gihe cyane cyane mu migi hadutse imvugo n’imigenzereze idahwitse yo bita “gutanga pase” aho usanga umusore akundana n’umukobwa yamara kumuhararukwa akamurangira undi, bakagenda bamuhererekanya nk’uko bigenda mu mukino w’umupira w’amaguru “football”.
Muri iyi minsi urubyiruko rukunze gukoresha imvugo yitwa “ Gutanga Pase cyangwa kuyihabwa” bisobanura kurangirwa inshuti y’umukobwa cyangwa umuhungu mushobora kuzaba inshuti zisanzwe cyangwa mukubaka urugo! Nyamara usanga iyo mvugo itavugwaho rumwe n’abantu cyane abakuze babifata nk’ingeso mbi. Ese ibi byaba bifite izihe ngaruka ku rubyiruko ? Ese byaba aribyo birimo gutera umwuka mubi mu ngo zabashakanye rimwe bikaziviramo gusenyuka igihe izi ngo zadukanye kujya mu bapfubuzi?
Dr Nzabonimpa Jacques/Umuyobozi w’Ishami ry’Umuco muri RALC
Umuyobozi w’Ishami ry’Umuco muri RALC, Dr Nzabonimpa Jacques yatangarije ikinyamakuru cy’urubyirko Yeejo.rw atangaza ko uyu muco atari mwiza ku rubyiruko ndetse utera urubyiruko kwishora mu bikorwa by’ubusambanyi ari nako uheza umuryango, ntujyire uruhare mu mishakire y’abana babo.
Dr Nzabonimpa Jacques yagize ati “ akenshi biterwa n’uko umuryango ushyirwa kuruhande, urubyiruko rusigaye rwishakishiriza, uko gushakisha habamo kudashishoza, ngo urubyiruko rumenye impamvu rurangiranye inshuti. Ingaruka rero ni uko akenshi usanga uguhaye Pase y’umukobwa cyangwa umuhungu nawe asigara afitanye umubano udasanzwe n’uwo aguhaye, ibyo rero bigasenya ingo ndetse bigateza ibibazo mu miryango.”
Uyu muyobozi kandi atangaza ko ibyo urubyiruko rwita gutanga Pase ari ingeso mbi idakwiye kuranga urubyiruko kuko irushora mu ngezo y’ubusambanyi. Yongeyeho ati ati “Ibi ni ingeso mbi ntago twabishishikariza urubyiruko, ntago ari indangagaciro zikwiye kuranga urubyiruko rw’abanyarwanda. Ibi bituma urubyiruko rwishora mu busambanyi ndetse n’izindi ngezo mbi zitandukanye. icyo twababwira ni ukwihangana bakirinda ibya huti huti, bagashishoza ndetse bakanagisha n’inama aho guhubuka ngo bahawe Pase.”


text:
Rubona: Barishimira ibyo bamaze kugeraho mu myaka 19 yo kwibohora
Ruboneza Ambroise Umuyobozi w’Akarere ka Gatsibo
Tariki ya 4 Nyakanga buri mwaka ni umunsi u Rwanda n’abanyarwanda bibuka ubwo FPR-inkotanyi yabohoraga igihugu, uyu munsi bikaba byari bibaye ku nshuro ya 19 mu Rwanda hibukwa icyo gikorwa. Mu karere ka Gatsibo kimwe no mu gihugu hose uyu munsi wizihirijwe ku rwego rw’imidugudu bikaba byabereye mu Kagali ka Rubona ho mu Murenge wa Kiziguro.
Ibi birori byatangijwe n’urugendo rwaranzwe na morali nyinshi y’abari bitabiriye kwizihiza uyu munsi bishimira imyaka 19 u Rwanda rumaze rwibohoye. Umunyamabanga nshingwabikorwa w’Akagali ka Rubona Sekaziga Francois akaba yishimira iterambere akagali ayobora kamaze kugeraho kabikesha ubuyobozi bwiza.
Ati:â€Ibi ni ibintu byo kwishimira cyane, nyuma y’imyaka 19 u Rwanda ruvuye mu icuraburindi Akagali kacu ubu niko kari ku isonga mu tundi tugali twose tugize Akarere ka Gatsibo mu gushyira mu bikorwa gahunda za Letaâ€.
Mu butumwa yagejeje ku bari bitabiriye ibi birori, Ruboneza Ambroise Umujyobozi w’Akarere ka Gatsibo, yasabye abaturage gukomeza kubumbatira ibyo bamaze kugeraho, abasaba kwima amatwi abashaka gusenya ibyo byiza byagezweho.
Kuri uyu munsi kandi abayobozi b’imidugudu baboneyeho umwanya wo kugaragaza ibibazo bahura nabyo mu kazi kabo ka buri munsi cyane cyane ibyurugenda basaba ubuyobozi kureba icyo bwabikoraho.
Akagali ka Rubona Kagizwe n’imidugudu 17 yose ikaba yari yitabiriye ibi birori, uyu munsi wari wanitabiriwe kandi n’abayobozi b’ingabo na polisi mu Karere ka Gatsibo ukaba wasojwe n’ubusabane hagati y’abatuye iyo midugudu n’abayobozi babo. Insanganyamatsiko y’uyu mwaka yagiraga iti:â€Kwizihiza ukongera kwiyubaka kwa Afurika, duharanira kwigiraâ€


text:
Kuri uyu wa Gatanu, nibwo habaye ihererakanya bubasha hagati ya Innocent Musabyimana wasimbuwe na Kayisinga Jean Claude uje guhangana n’ibibazo by’ingutu byugarije MINAGRI.
Innocent Musabyimana yari Umunyamabanga Uhoraho muri Minisiteri y’Ubuhinzi n’Ubworozi (MINAGRI).
Mu nama y’abaminisitiri yateranye iyobowe na Perezida Paul Kagame, yavanye mu kazi uyu muyobozi ahita asimbuzwa.
Mu butumwa Innocent Musabyimana yatanze nyuma y’ihererekanyabubasha yagize ati “Ndashimira Perezida wa Repubilika Paul Kagme wampaye amahirwe yo kugira icyo ntanga muri MINAGRI.”
Ihagarikwa rya Musabyimana wari Umunyamabanga uhoraho muri MINAGRI, rije rikurikira ibibazo bikomeye byibasiye iyi Minisiteri, ifatiye uruhare runini umubare w’Abanyarwanda barenga 90% bashingiye ku buhinzi n’ubworozi.
Dore bimwe mu bibazo bishobora gutuma umuyobozi uwo ariwe wese muri MINAGIRI yakwirukanwa
Nubwo uyu wirukanwe atari we Minisitiri w’Ubuhinzi n’Ubworozi, gusa nawe afite uruhare rukomeye mu ifatwa ry’ibyemezo birebana n’abatunzwe n’ubuhinzi n’ubworozi.
Kunanirwa kumvikana ku bibazo by’inzara cyangwa amapfa biri mu Burasirazuba bw’u Rwanda
Aho gukemura ikibazo kivugwa n’abaturage bo mu Ntara y’Iburasirazuba bataka inzara ibugarije, abayobozi muri iyi minisiteri bo bakomeje kugira byinshi batumvaho kimwe n’aba baturage, aho bamwe bavugaga ko ari inzara abandi bakabyita amapfa.
Aho ikinyamakuru Izubarirasje.rw cyageze muri iyi Ntara, cyasanze bamwe mu baturage bo mu turere twa Nyagatare, Gatsibo, Kayonza n’ahandi bugarijwe n’ikibazo cy’inzara, cyanatumye bamwe bahitamo kujya mu bihugu nka Uganda gushaka uko babaho.
Ubwo yasubizaga kuri iki kibazo tariki ya 11 Nyakanga 2016, ubuyobozi muri MINAGRI bwahakanye ko hari abahungira inzara muri Uganda, aho kwemera ko hari inzaza ahubwo bavuga ko ari amapfa.
Minisitiri Mukeshimana Geraldine w’ubuhinzi n’ubworozi ari kumwe na Dr Musabyimana (wamaze gusezererwa), bagiranye ikiganiro n’abanyamakuru bavuga ko iby’abasuhukira muri Uganda batabizi, ahubwo ko ngo bashobora kuba baragiye gushaka akazi nk’uko babyemerewe nk’abandi baturage bo mu bihugu byo mu Muryango wa Afurika y’Iburasirazuba.
Minisitiri Mukeshimana yagize ati “Niba mu binyamakuru mwarabyanditse mufite gihamya, twebwe ntayo dufite. Umuntu wese ushaka akazi yemerewe gukora mu gihugu ashaka muri aka karere. Niba i Nyagatare batagusha imvura ntacyo waba uhakora, ahubwo ujya mu Majyarugu cyangwa Amajyepfo aho igwa. Kugenda kw’abantu ntabwo mbibonamo ikibazo kandi niba mwebwe mubibonamo ikibazo mwatubwira icyo twakabaye dukora.”
Gusa Bamwe mu baturage twasanze barafunze inzu zabo berekeza muri Uganda ngo bashake amaramuko kubera ahanini babonye ko batacyeza imyaka ngo babone ibyo barya.
Kwicisha inzara abashyitsi bari mu nama Rwanda
Uretse ikibazo cy’inzara iyi minisiteri yananiwe gukemura, MINAGRI yongeye kwikomwa ubwo tariki ya 13 kugera kuya 16 Kamena 2016 i Kigali haberaga inama yari ihuje abashakashatsi mu by’Ubuhinzi ku mugabane wa Afurika, byaje kurangira bamwe muri aba bashyitsi babuze ibyo barya, ibintu byananenzwe na Perezida Paul Kagame. Nyuma MINAGRI yasabye imbabazi.
Iki kibazo cyagaragaye muri iyi nama aho abantu bamwe babuze amafunguro bitewe n’ibyo Minisitiri Mukeshimana yise ‘imitegurire itaragenze neza’.
Yabwiye abitabiriye ati “Ndakeka mwaguwe neza i Kigali kandi ndashaka gusaba imbabazi ku kintu icyari cyo cyose cyaba cyarabaye. Niba hari ikintu cyabaye aho mwari muri mu mudoka muri kujya hanze cyangwa ikindi; ntabwo ariko u Rwanda ruteye. Twita ku bashyitsi. Niba hari uwagiye hanze yagaruka ntabashe kubona ifunguro cyangwa icyayi, ibyo ntabwo ariko u Rwanda rumeze rwose. U Rwanda ni igihugu gikunda abantu, cyita ku bantu.”
Kwangiza iby’abaturage, gutegura imishinga nyuma MINAGRI ikavuga ko yari yaribeshye
Ikindi kibazo gikomeye kigaragara muri iyi minisiteri, kijyanye n’imishinga imwe yari yarateguriwe kuvana abaturage mu bukene, nyamara bikarangira ntacyo itanze.
Aha harimo nk’uw’imashini zaguzwe zaragombaga guhinga, nyamara byaje kurangira ntacyo zikoze kandi zari zaratanzweho amafaranga menshi.
Hari kandi nk’urugomero rwo kuhira imyaka imusozi rwubatswe i Mahama mu Karere ka Kirehe rutwara miliyoni zisaga 900 Frw, ariko rubura amazi kuko rwagombaga kwifashisha amazi y’imvura gusa.
Muri Werurwe uyu mwaka, Umunyamabanga wa leta muri MINAGRI Tony Nsanganira, yitabye inteko ishinga amategeko avuga ko inyigo yakozwe itarebye uko byagenda mu gihe habaho ihindagurika ry’ikirere, kuko nta handi hari hateganyijwe ko amazi azava.
Icyo gihe MINAGRI yavuze ko uru rugomero rwa Mahama rugitangira ku nyigo yo mu 2010, sosiyeti yo muri Ethiopia ariyo yatsindiye iryo soko ryo kuhira imusozi, imirimo ikurikiranwa na sosiyeti yo muri Tunisia.
Nta mukozi wa MINAGRI wakurikiranwe kubera uwo mushinga, uretse uwari umuhuzabikorwa wasimbujwe.
Ibi bibazo kandi biza byiyongera ku kibazo cya Girinka, gahunda yari yaraje gufasha abatishoboye ngo bivane mu bukene nyamara ikaba yaragiye yigabizwa na bamwe mu bayobozi.


text:
Imiryango ibiri ituye mu Karere ka Rubavu, Umurenge wa Gisenyi, Akagali ka Kivumu, Umudugudu wa Kalisimbi ivuga ko ibangamiwe n’itegeko akarere kabahaye ryo kwisenyeraho amazu.
Aba baturage bavuga ko ku itariki 5 Nzeri 2016 ari bwo babonye ibaruwa ivuye ku Karere ka Rubavu ibasaba gusenya igice kimwe cy’amazu batuyemo kuko ngo hari metero zo mu bibanza batuyemo zasatiriye umuhanda, bityo ngo bakaba bagomba gusenya igice izo metero zirimo bitaba ibyo Akarere ka Rubavu kakazahisenyera.
Iyi miryango ibiri ivuga ko aka ari akarengane Akarere ka Rubavu kari kubakorera kuko ibyangombwa byose bibemerera gutura aho hantu babifite birimo n’ibyo bahawe n’Akarere ka Rubavu.
Niyonambaje Oliva, umwe muri aba baturage basabwa kwisenyeraho amazu yagize ati “ Aha turahatuye, tuhafitiye ibyangombwa twahawe n’Akarere ku buryo bukurikije amategeko, ikibazo ni uko bashaka kudukura mu butaka bwacu ku buryo budakurikije amategeko.”
Ibi byangombwa Izubarirashe.rw dufitiye kopi bigaragaza ko aba baturage bagiye bahabwa uburenganzira bwo kubaka (autorisation de batir) ndetse n’ibyangombwa bya burundu by’ubutaka, ndetse bakaba banatanga umusoro w’aho bacururiza.
Niyonambaje avuga ko atumva uburyo akarere kafata umwanzuro wo kubategeka gusenya amazu batuyemo akandi ariko kabahaye uburenganzira bwo kuyubaka.
Aragira ati “Maze imyaka umunani ntuye muri iki kibanza, izi nzu nazubatse mpawe uburenganzira n’akarere, izo metero bavuga sinzi aho bazikura kuko iziri mu cyangombwa cy’ubutaka mfite ni na zo ntuyemo.”
Na ho Mberabagabo Deo we ikibazo cye kirihariye kuko bamusaba gusenya inzu ye batamuhaye ibisobanuro byimbitse, ngo impamvu imwe akarere kamuha ngo ni uko yubatse mu muhanda kandi ngo yarubatse afite ibyangombwa.
Mberabagabo yabwiye Izubarirashe.rw ati “ Ejo bundi ni bwo bohereje urupapuro ngo tuvaneho ibikorwa byacu, nta kintu na kimwe bigeze bansobanurira uretse kuvuga ngo nubatse mu muhanda kandi ntuye ahangaha kuva mu 2000 ndetse mfite n’ibyangombwa byose binyemerera gutura ahangaha.”
Umwe mu baturanyi w’iyi miryango avuga ko bakibona ibaruwa isaba iyi miryango kwisenyeraho amazu bahise bacikamo igikuba kuko baturanye imyaka umunane.
Jean Marie Vianney Ntawuhorakize yagize ati “Nta muntu utura muri uyu mujyi atatse ibyangombwa, tukibona ibaruwa twahise ducikamo igikuba kuko aba bavandimwe batujwe byemewe n’amategeko.”
Umuyobozi w’Akarere ka Rubavu Sinamenye Jeremie avuga ko aba baturage bubatse ku buryo budakurikije amategeko akemeza ko ibyangombwa bafite bashobora kuba barabishuguritse, gusa akavuga ko n’uwaba yarahaye ibyo byangombwa azakurikiranwa.
Sinamenye Jeremie ati « Harimo ibice bibiri, hari ushobora kuba afite ibyangombwa ku buryo butemewe n’amategeko kuko ndibuka ko hari uwahawe ibyangombwa arangije yiyongereraho ubuso, hari undi utarigeze yaka ibyangombwa, umuntu ushobora kuba yaratanze ibyangombwa byo kubaka mu muhanda aba agomba kubazwa impamvu yatanze ibyo byangombwa. »
Uyu muyobozi avuga ko nta kizabuza uyu muhanda kubakwa ngo aba baturage bagomba gushyira mu bikorwa ibyo basabwe, bakisenyera cyangwa ubuyobozi bukabasenyera.
Zimwe mu mbogamizi iyi miryango isabwa gusenya amazu igararagaza, ni uko amazu batuyemo bayatanzeho ingwate mu ma banki bityo bakaba batazi uko bizabagendekera nibaramuka basenyewe .


text:
Urubyiruko ruturutse Nyagatare rwiyemeje guhashya ingengabitekerezo ya Jenocide
Itsinda ry’urubyiruko ruturutse mu karere ka Nyagatare rwo mu Itorero ‘Armée du salut’ n’inshuti zabo , kuri uyu wa 19 Ukuboza 2017 rwasuye Urwibutso rwa Jenoside rwa Kigali ruherereye ku Gisozi, ruhava rwiyemeje kurwanya ingengabitekerezo ya Genocide .
Uhagariye iri tsinda ry’urubyirukio Rishirumuhirwa Alexis, yavuze ko impmavu nyamukuru yatumye basura urwibutso ari uko benshi muri batazi neza amateka ya Jenocide yakorewe Abatutsi yabaye mu Rwanda bityo ko bagomba kujya ku rwibutso ngo bahigire byinshi.
Yagize ati “ Iwacu Nyagatare hariyo n’urubyiruko ndetse n’abantu bakuru baturutse mu bice bitandukanye, ndetse dufite benshi bavutse nyuma ya Jenoside yakorewe Abatutsi. Uyu munsi rero twaje gusura urwibutso kugira ngo tubone ibisobanuro bihagije ku mateka kandi ndahamya ntashidikanya ko tuhakuye impamba tuzasangiza bagenzi bacu basigaye .”
Basobanuriwe amateka ya Jenocide yakorewe Abatutsi ku Gisozi
Naho umuyobozi w’imishinga mu Itorero ‘Armée du salut’ mu Rwanda no mu Burundi, Nsengimana François, yavuze ko ubumwe n’ubwiyunge butigishwa urubyiruko gusa kuko n’abakuru babukeneye ariko kandi by’umwihariko urubyiruko kubera ko ari bo b’ejo haza bagomba kubishyiramo ingufu kurusha abandi.
Yagize ati “Muri rusanga iyo urebye mu Itorero ryacu urubyiruko rugera kuri 64% bityo rero kubasobanurira amateka y’igihugu cyacu ni ingenzi cyane kuko ari bo bazaba bagize iki gihugu ejo hazaza ni byiza rero ko bamenya amateka kugira ngo babone nuko bazarwanya ingengabitekerezo ya Jenoside.”


text:
ISOMO RYA MBERE
Mwene Siraki (Sir 17,24-29)
24Abicuza, Uhoraho abaha kwisubiraho kandi agatera inkunga abagishidikanya.25Garukira Uhoraho wange ibyaha, iyambaze uruhanga rwe ureke kumucumuraho. 26Garukira Umusumbabyose wiyame ubuhemu, kandi wamaganire kure igiterashozi cyose. 27Mu by’ukuri se hari uwasingiriza Uhoraho ikuzimu, mu kigwi cy’abazima batamusenga? 28Uwapfuye hari uwo yashobora kurata kandi aba atakiriho? Ufite amagara n’ubugingo ni we usingiza Uhoraho. 29Urukundo rw’Uhoraho ni rwinshi, kandi impuhwe agirira abamugarukira ntizigira ingano.
ZABURI (Zab 32 (31), 1-2, 5, 6, 7)
Inyik/ Nitwizihirwe, tunezezwe n’Uhoraho, kuko yatugiriye imbabazi.
Hahirwa umuntu wababariwe igicumuro cye,
icyaha yakoze,kikarenzwa amaso!
Hahirwa umuntu Uhoraho adahamya icyaha yakoze,
n’umutima we ntugire uburiganya.
Ni bwo rero nkwirezeho icyaha cyanjye,
sinazinzika amafuti yanJye.
Naravuze nti «Ngiye kubwira Uhoraho ibicumuro byanjye»,
maze nawe untura umutwaro w’ibyaha byanjye.
Ni ko ugenzereza umuyoboke wese ukwiyambaje,
Igihe cyose aje akugana.
N’aho amazi y’umuwuzure yasendera,
Nta bwo ateze kumugeraho.
Ni wowe bwugamo bwanjye, ukandinda amakuba,
ugatuma mpanika indirimbo z’abarokowe.
IBANGONDIRIMBO RIBANZIRIZA IVANJILI (2 Kor 8,9)
Alleluya Alleluya.
Yezu Kristu ni We mukire wemeye kwigira umukene,
kugira ngo adukunguharishe ubukene bwe.
Alleluya
IVANJlLI
Mariko (Mk 10, 17-27)
Muri icyo gihe, 17Yezu agihaguruka aho, umuntu aza yiruka amupfukama imbere, aramubaza ati«Mwigisha mwiza, nkore iki kugira ngo nzabone ubugingo bw’iteka ho umurage?» 18Yezu aramubwira ati «Kuki unyita mwiza? Nta mwiza ubaho, keretse Imana yonyine. 19Uzi amategeko: ntuzice, ntuzasambane, ntuzibe, ntuzahamye ibinyoma, ntuzagirire abandi nabi, urajye wubaha so na nyoko.»20Uwo muntu aramusubiza ati«Mwigisha, ibyo byose nabikurikije kuva mu buto bwanjye.» 21Yezu aramwitegereza yumva amukunze; aramubwira ati «Ubuze ikintu kimwe gusa: genda ugurishe ibyo utunze ubihe abakene, uzagira ubukire mu ijuru, hanyuma uze unkurikire.»22We ariko abyumvise arasuherwa, agenda ababaye kuko yari atunze ibintu byinshi.
23Nuko Yezu araranganya amaso, abwira abigishwa be ati: «Mbega ukuntu kuzinjira mu Ngoma y’Imana biruhije ku bakungu!» 24Abigishwa be batangazwa n’ayo magambo; Yezu ariko abibasubiriramo ati«Bana banjye, mbega ukuntu biruhije kwinjira mu Ngorna y’Imana! 25Byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma y’Imana!» 26Abigishwa barushaho gutangara, barabazanya bati «Ubwo se ni nde ushobora kurokoka?» 27Yezu arabitegereza maze arababwira ati «Ku bantu ntibishoboka, arlko ku Mana birashoboka kuko nta kinanira Imana.»


text:
Amashu arimo intoryi
Ibikoresho
- Ishu 1 rito
- Intoryi 6 ziri mu rugero
- Inyanya 3
- Igitunguru 1
- Tungurusmu udusate 3
- Amavuta ibiyiko 2
- Umunyu
Uko bikorwa
- Tegura imboga neza uzikatemo
- Shyira amavuta ku isafuriya ashyuhe
- Shyiramo amashu uvange amavuta akwiremo hose
- Pfundikiraho gato wongere uvange
- Amashu amaze guhwama mo gake yafashe amavuta ushyiremo intoryi wakasemo kabiri
- Vanga umwanya muto ubundi ufundikire umaze gushyiramo igitunguru na tungurusmu
- Komeza uvange ariko unyuzamo ugapfundikira
- Shyiramo shyiramo inyanya warapye n’umunyu bitogote gake
- Biterureho imboga zidahiye cyane kuko kuzicanira cyane bituma zitakaz aintungamubiri ndets eintoryi zo zanashwanyukiramo ukomeje kuvanga
Gracieuse Uwadata


text:
1. Impuhwe za Nyagasani no kubabarirwa nibyo bigenda bigaruka mu masomo y’iki cyumweru, tukaba dusabwa kurangamira Nyagasani wifuza ko twaba abe burundu.
2. Petero mu Isomo rya mbere arabwira imbaga yari iteraniye imbere y’umuryango w’Ingoro y’Imana bitaga umuryango wa Salomoni ati: “Imana ya Abrahamu, ya Izaki na Yakobo, Imana y’abakurambere bacu yakujije umugaragu wayo Yezu mwebwe mwatanze, mukamwihakanira imbere ya Pilato kandi we yari yiyemeje kumurekura.” Petero aratangiza aya magambo akomeye agaragaza icyaha muntu adahwema kugwamo, icyaha cyo kwihakana Imana kugera ubwo dufata umugambi wo kuyica muri twe kugira ngo imigambi yacu ibone uko yuzuzwa. Ikibabaje ni uko aba ari imigambi idatunganye. Kwica Nyirubuzima, tukamuheza mu buzima bwacu kandi ari We wabutugabiye, Petero arifuza kwerekana ko ari ingeso mbi kandi ko ari ubuhemu bukomeye. Petero arifuza ariko nanone kudakura umutima abo bamwumvaga, ahubwo arashaka no kubagaragariza ko Imana ari Imana, ikaba itiyita k’ubuhemu bwacu ahubwo ikaba itsinda inabi yacu n’urupfu twishoramo maze ikatubera isoko y’ubuzima n’urukundo.
3. Icyo Imana itwifuzaho ariko kugira ngo tuyihe ishema, ni kimwe: Kwisubiraho tukareka ikibi gituma twandavuza impano y’ubuzima twahawe. Imana nta kindi idutegerejeho uretse gufata uwo mugambi wo guhinduka beza, tugapfukama imbere yayo tuyisaba imbabazi tuvuga tuti “Nyagasani twaracumuye”.
4. Ubundi butumwa duhabwa n’iki cyumweru tubusanga mu Ibaruwa ya Yohani, akaba ari ibaruwa igaragaza uburyo Kiliziya nshya yarimo ashinga muri Aziya zumvaga kwemera Imana icyo aricyo no kureka ikigarurira imitima y’abayoboke bayo. Yohani ati “ibyo mbabwira byose ni ukugira ngo mudacumura. Dufite umuvugizi imbere y’Imana”. Yohani arashyira Imana hejuru ya byose agaragaza ko ariyo itanga ubuzima n’imbabazi. Twe turi imbere y’ubwo bwiza bw’Imana, dutewe isoni n’intege nke zacu zituma dusubira guhemuka n’igihe tuba twararahiye ko tutazongera. Igishimishije ariko ni uko mu guhagarara imbere y’urwo ruhanga rw’Imana twamwaye, Yezu atadutererana. Atuba hafi akatubera umuvugizi. Yezu ni We utugarurira ishema tukabasha kwemarara imbere y’Imana bityo tukagarukana isura twahanganywe. Iyo tugeze aho rero, nibwo tuba tumenye Imana, ikigaragaza ko twayimenye kikaba: “gukurikiza amategeko yayo.” Yohani ati “Uvuga rero ati «Ndamuzi», ariko ntakurikize amategeko ye, aba ari umubeshyi kandi nta kuri kuba kumurimo. Naho ukurikiza ijambo rye, muri we urukundo rw’Imana ruba rwuzuye koko.”
5. Ivanjiri nayo iragaruka ku neza no kumpuhwe Imana idahwema kuduheta itugaragariza Yezu wazutse ahura n’abantu be, na Kiliziya ye. Yezu icyo atuzanira bwa mbere ni amahoro. Aragira ati: “nimugire amahoro”. Nimureke gukuka umutima, ndi kumwe namwe kandi sinzabatererana. Yezu arakomeza asa n’ubigisha ababwira ati “ubwo bwoba ni ubwiki…kuki mukomeza gushidikanya?” Ijambo Imana yavuze ntirisubikwa. Yezu “aherako ahugura ubwenge bwabo ngo bajye bumva byanditswe.” Nguwo Yezu uduhumuriza, uduhugura ngo tumukoreho, tubane na We kandi tureke adusige ineza n’urukundo. Ati “mwibuke ko abantu bo mu mahanga yose bagomba kwigishwa mu izina ryanjye, ibyerekeye ukwisubiraho n’ibabarirwa ry’ibyaha.” Yezu rero natwe aje kuduhumura amaso n’ubwenge kandi arifuza ko Pasika yatubera intandaro y’ubuzima bushya no kumumenya by’ukuri.


text:
Karamaga Thadée wari umusirikari mu ngabo za Ex-FAR mu gihe cya Jenoside yakorewe Abatutsi mu 1994 azwiho kuba yarahishe umurambo wa Uwiringiyimana Agathe wari Minisitiri w’Intebe wishwe tariki 7 Mata 1994.
Uwiringiyimana Agathe yishwe n’abasirikari barindaga Perezida Habyarimana Juvénal mu gitondo cyo kuwa 7 Mata muri Camp Kigali aho yari kumwe n’abasirikari b’Ababiligi bari bamurinze.
Umugabo witwa Karamaga Thadée wari umusirikari mu kigo cya Kanombe afite ipeti rya Kaporari yahishe umurambo wa Uwiringiyimana Agathe amaze gutegekwa kuwuhamba vuba kandi adashyizeho umusaraba.
Kubera ibikorwa by’indashyikirwa yakoze, umuryango Unity Club Intwararumuri uhuriyemo n’abayobozi n’abo bashakanye ndetse n’abahoze mu buyobozi muri guverinoma wamuhaye ishimwe hamwe n’abandi 16 ubwo uyu muryango wizihizaga imyaka 20 umaze ushinzwe kuwa Gatanu w’icyumweru gishize.
Uyu mugabo yabwiye amateka ye abari bitabiriye iki gikorwa, agaragaza icyamuteye guhisha umurambo wa Agatha wari wishwe n’abasirikari bagenzi be anongeraho ubundi buzima yabayemo nyuma y’urupfu rwa Habyarimana.
Dore amateka y’uyu mugabo
Yavutse mu 1955 akaba ari mwene Rugiracyane Fabien na Mukamazela Judith; aho atuye mu Karere ka Burera, Umurenge wa Kinoni, Akagari ka Nkumba, Umudugudu wa Kabuguma.
Yari mu mutwe witwaga Batiment Militaire (BM) aho yari ‘chef d’atelier bois’ akanashingwa guhamba abasirikare afatanyije n’ikipi y’abakozi b’abasivile.
Nyuma y’urupfu rwa Habyarimana, yategetswe gukuraho imirambo y’abantu benshi bari biciwe hafi y’urugo rwa Habyarimana. Avanaho imirambo nibwo yabonye utwana tubiri tukiri tuzima aradufata atujyana iwe.
Ku wa 8 Mata 1994 mu ma saa yine za mu gitondo nibwo uwitwa Major Ntibihora Augustin (akaba ari Igr civile ubu ushobora kuba ari muri Gabon) yazanye umurambo wa Uwiringiyimana Agathe amubwira aya magambo afite masotela mu ntoki: “Enterre immédiatement cette méchante femme sinon je peux te descendre” ( Hita uhamba uyu mugore w’umugome cyangwa nkurase).
Asobanura ko umurambo wa Agathe bari bawuzanye bawushyize muri matola nshya ntoya.
Ngo Major Ntibihora yamutegetse kudashyira umusaraba aho amushyinguye maze Karamaga abirengaho ahubwo umurambo we awushyira mu mirambo y’abari baguye hamwe na Habyarimana. Ngo mu gihe bemereraga abasirikare gusohoka mu kigo Inkotanyi zibokeje igitutu nibwo yanditse ku isanduku yari irimo umurambo wa Agathe aya magambo y’Igifaransa avuga ngo “Premier Ministre Uwiringiyimana Agathe”.
Usibye kuba yarahishe umurambo w’uyu mugore wagizwe Intwari y’u Rwanda, Karamaga kandi yarokoye abana babiri yasanze mu ntumbi z’abiciwe ku mpande z’urugo rwa Habyarimana Yuvenali indege ye ikimara kuraswa.
Yahishe kandi abana batanu b’umuturanyi we witwa Mukahigiro Sezariya hamwe n’umukecuru we akabagemurira ibyo akuye mu kigo cya gisirikare kandi abo bana yahishe bariho.
Yahunganye abana bahigwaga 17 abageza muri Repubulika Iharanira Demukarasi ya Kongo icyo gihe yitwaga Zaïre, ariko kuko yari afite abantu benshi ageze mu nkambi muri Kongo yashinze amahema atatu abarindiramo.
Ntibyamworoheye ariko kuko no mu nkambi yahizwe ngo yicwe ariko ntibyakunda.
Uwitwa Koloneri Baransaritse yashatse kumwicana n’abo yahunganye aburirwa n’inshuti ye bahungira ahitwa ku Ntosho muri Kivu y’Amajyepfo. Abana 17 harimo babiri bava inda imwe yahunganye yarabatahukanye.
Agarutse mu Rwanda kandi yafatanyije n’ingabo z’Igihugu kurwanya abacengezi ndetse no mu gihe cy’inkiko Gacaca yatanze amakuru y’aho imibiri yajugunywaga mu kigo cya gisirikare no ku basirikare bakuru bagize uruhare muri Jenoside.
Mu gihe cy’abacengezi yahabwaga imbunda n’ingabo z’Igihugu yakoreshaga ku irondo bwacya akayisubiza. Iyo mbunda ni yo yicishije umukuru w’abacengezi wari uyoboye igico cyahagaritswe n’irondo.


text:
Gutunga umugore atakoye byamuteye ubumuga
Umugore ukunda ibintu cyangwa utagira indangagaciro z’umuco yatendetse abagabo babiri baziranye, akaba yari afite umugabo ukunda kujya muri misiyo kenshi yahashingura ikirenge nyamugore agatangira guha gahunda abasambane be.
Rimwe rero reka umugabo azamubeshye ko agiye kuri misiyo izamara iminsi ine, ariko akaba yari yarabwiwe ibyo umugore akora yanga kugendera ku mabwire. Kuri iyi nshuro yashakaga kumwifatira ubwe.
Akiva mu rugo, umugore yahise ahamagara ihabara rya mbere ariha gahunda ya (...)
Umugore ukunda ibintu cyangwa utagira indangagaciro z’umuco yatendetse abagabo babiri baziranye, akaba yari afite umugabo ukunda kujya muri misiyo kenshi yahashingura ikirenge nyamugore agatangira guha gahunda abasambane be.
Rimwe rero reka umugabo azamubeshye ko agiye kuri misiyo izamara iminsi ine, ariko akaba yari yarabwiwe ibyo umugore akora yanga kugendera ku mabwire. Kuri iyi nshuro yashakaga kumwifatira ubwe.
Akiva mu rugo, umugore yahise ahamagara ihabara rya mbere ariha gahunda ya sa yine. Uwa kabiri amuha iya saa munani [ubwo wenda uwasa yine yari kugeza nka saa saba hanyuma undi akaza kurara nta wamenya.]
Uti “Byagenze gute rero?”
Uwa sayine yaje sa tanu n’igice, akihagera umugore ati “Ko watinze kandi sa saba mfite gahunda yihutirwa? Ngwino tugire vuba!” Ngo batere intamwe imwe umuntu aba arakomanze. Yari nyir’urugo ugarutse.
Umugore ngo akureho akarido arumirwa, ati “Reka nshake agafunguzo.” Yigiriye inama yo gushyira rya habara mu mufuka awegeka imbere y’urugi, nuko akingurira cheri we.
Batangira kuganira ku by’urugendo rwasubitswe, hashize akanya umugabo yirambika mu ntebe ngo aruhuke.
Rya habara rya kabiri ryo ryaje mbere ho isaha, ubwo na we aba arakomanze. Nyir’urugo ati “Uwo ni nde?”
Umugore n’isoni ngo akingure, ati “Ese ni wowe? Nagize ngo ntukije gutwara imyumbati yawe. Akira ngukorere ndumva binaremereye!”
Umugabo n’ubwoba arikorera, ageze imbere hari umuferege aturamo cya gifuka akeka ko ari ibyumbati bibisi koko arigendera.
Mu gitondo ajya kureba inshuti ye bari bamubwiye ko yinjiye ibitaro, agezeyo baraganiraaaa; umurwayi ati “Sha wahora ni iki ko nahuye n’impanuka!” Ati “Nagiye kubinda ahantu nyir’urugo arahansanga umugore anshyira mu mufuka, hashize akanya haza ikindi kigabo cy’ikigome umugore arakinkorera ngo ni imyumbati. Cyaragiye kinkubita mu muferege imbavu ubu basanze zavunaguritse, umutwe wo sinakubwira mbese gukira kwanjye ni hamana.”
Uwari amuteze amatwi ati “Yoo! Pole sana ndugu! Sinamenye ko ari wowe bankoreye mba naratuye gahoro!”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Rwanda | Gakenke: Abaturage bageze kure biyubakira ibiro by’akagali ka Rusagara
Akagali ka Rusagara ni kamwe mu tugali two mu Karere ka Gakenke katagiraga ibiro gakoreramo. Abaturage b’ako kagali kabarizwa mu Mujyi wa Gakenke bashyize imbaraga hamwe batangira kwiyubakira biro y’akagali.
Umunyamabanga Nshingwabikorwa w’Umurenge wa Gakenke, Gasasa Evergiste asobanura ko ku bufatanye n’abaturage bamaze gukoresha amafaranga agera kuri miliyoni 2.5 yatanzwe n’abaturage.  Ayo mafaranga yaguzwe amabuye, amatafari kandi anishyurwa abakozi bakora kuri iyo nyubako.
Iyo nyubako igaragara ko nini yubanzwe mu matafari n’icyondo, igeze ku bwuzure. Ikigaragara, hasigaye amabati yo gusakara. Biteganyijwe ko ayo mabati azatangwa n’akarere mu minsi iri imbere.
Mu nama yateranye tariki 06/11/2012, Guverineri w’Intara y’Amajyaruguru, Bosenibamwe Aimé yasabye abayobozi b’uturere kongera ingufu mu gushakira utugari ibiro byo gukoreramo bitarenze umwaka wa 2013.
Yibukije abo bayobozi ko bagomba gukomeza ubuyobozi bw’ utugari n’imidugudu babufasha kubona ibikoresho by’ibanze birimo impapuro n’amakaramu kuko iyo babibuze bituma basaba umuti w’ikaramu (ruswa).
Muri uyu mwaka wa 2012-2013, biteganyijwe ko biro z’utugari 15 two mu Karere ka Gakenke zizubakwa.
Â


text:
Abaroma 12:2 - Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose.
Uyu munsi mbyukanye iyi nyigisho ivuga Ku mpinduka Imana yiteze kuri buri wese.
Uyu mutwe w’ijambo nywumaranye imyaka myinshi.
Nk’umushumba njya mpura n’abashakanye kenshi aho rimwe na rimwe umwe muri bo ambwira ngo "usengere umugore/umugabo wanjye ahinduke"; "Kuva tubana ntabwo ajya ahinduka"; "usengere abana banjye bahinduke"; "nategereje ko umuyobozi wanjye mu kazi ahindura imyitwarire ndaheba"; "umuturanyi wanjye n’umuntu ugoye, umusengere azahinduke".
Imana yatangiye kuyinganirizaho muri 2008 inyereka ubuzima bamwe mu bakozi b’Imana ndetse n’abakristo babayemo.
Koko abo tubana, abo tuvukana badutegerejeho impinduka. Sosiyete itwitezeho impinduka, etc.
Imana nayo itwitezeho impinduka!
Maze gutekereza kuri iri jambo nibajije ibibazo bikurikira :
1) Impinduka isobanura iki ku bakristo?
2) Intego yo guhinduka ni iyihe ku mukristo?
3) Impamvu yo guhinduka ni iyihe?
4) Ni iyihe nzira umuntu anyuramo kugira ngo ahinduke?
Kugira ngo ndaha abasomyi inyandiko ndende, ndirinda kwinjira muri ibyo bibazo none.
Ariko ndasaba buri wese kwibaza no kwisubiza iki kibazo: Naba narahindutse? Naba nifuza guhinduka? Niba ari yego, mu biki? Kandi kuberiki?
Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
ISOMO RYA MBERE
Igitabo cy’Ibyakozwe n’Intumwa (Intu 9, 31-42)
Muri iyo minsi, 31Kiliziya yariho mu mahoro muri Yudeya yose, muri Galileya no muri Samariya, ishinga imizi kandi ikomeza kubaha Nyagasani, bityo irushaho kujya mbere ikomejwe na Roho Mutagatifu. 32Ubwo rero Petero wazengurukaga igihugu cyose, aza kugera no ku batagatifujwe bari batuye i Lida. 33Ahasanga umuntu witwa Eneya, wari umaze imyaka umunani atabyuka kubera ubumuga. 34Petero aramubwira ati « Eneya, Yezu Kristu aragukijije. Haguruka wisasire uburiri bwawe !» Uwo mwanya arahaguruka. 35Nuko abaturage bose b’i Lida n’abo mu kibaya cya Saroni babibonye, bayoboka Nyagasani.
36Ubwo i Yope hakaba umwigishwakazi witwa Tabita, mu kigereki rikaba Doruka. Yakoraga ibikorwa byiza byinshi, kandi agatanga n’imfashanyo y’abakene. 37Muri iyo minsi aza gufatwa n’indwara, maze arapfa. Bamaze kuhagira umurambo we, bawurambika mu cyumba cyo mu nzu yo hejuru. 38Kuko rero Lida yari bugufi bw’i Yope, abigishwa bakaba barumvise ko Petero ari ho ari, bamutumaho abantu babiri kumubwira bati « Ntutindiganye kuza iwacu. » 39Petero ahaguruka uwo mwanya, ajyana na bo. Akihagera, bamujyana muri cya cyumba cyo mu nzu yo hejuru, abapfakazi bose bari bamukikije barira, bereka Petero amakanzu n’ibishura Doruka yadodaga akiri kumwe na bo. 40Nuko Petero aheza abantu bose, arapfukama arasenga ; hanyuma ahindukirira umurambo aravuga ati « Tabita, haguruka !» Nuko ngo abumbure amaso abona Petero, areguka maze aricara. 41Petero amuhereza ikiganza aramuhagurutsa ; ni ko guhamagara abatagatifujwe n’abapfakazi, aramubereka ari mutaraga. 42Iyo nkuru imenyekana i Yope hose, bituma abantu benshi bemera Nyagasani.
ZABURI (Zab 116 (114-115), 12-13 , 14-15, 16ac-17)
Inyik/ Ndashimira Uhoraho, kubera ibyiza byose yangiriye !
Ibyiza byose Uhoraho yangiriye,
rwose nzabimwitura nte ?
Nzashyira ejuru inkongoro y’umukiro,
kandi njye niyambaza izina ry’Uhoraho.
Nzarangiza amasezerano nagiriye Uhoraho,
imbere y’iteraniro ry’umuryango we wose.
Koko Uhoraho ababazwa n’urupfu rw’abayoboke be !
None rero Uhoraho, wagiriye ko ndi umugaragu wawe,
maze umbohora ku ngoyi !
Nzagutura igitambo cy’ishimwe,
kandi njye niyambaza izina ry’Uhoraho.
IBANGONDIRIMBO RIBANZIRIZA IVANJILI (Yh 6, 63. 68)
Alleluya AIleluya.
Amagarnoo yawe Nyagasani,
aturuka kuri Roho kandi agatanga ubugingo.
Ni wowe ufite amagambo y’ubugingo bw’iteka.
Alleluya.
IVANJILI
+ Yohani (Yh 6, 60-69)
Muri icyo gihe, mu isengero ry’i Kafarinawumu Yezu yari yaravuze ati « Urya umubiri wanjye akanywa n’amaraso yanjye, agira ubugingo bw’iteka. » 60Abenshi mu bigishwa be bamaze kumwumva baravuga bati « Aya magambo arahambaye, ni nde washobora kuyatega amatwi ?» 61Yezu amenya ko abigishwa be kijujutiye ayo magambo, arababwira ati « Mbese ibyo birabatsitaje? Noneho ubwo hacura iki mubonye Umwana w’umuntu azamutse ajya aho yahoze mbere hose ? 63Roho ni we ubeshaho, umubiri nta kavuro. Amagambo nababwiye aturuka kuri Roho, kandi agatanga ubugingo. 64Ariko muri mwe harimo abatemera. » Koko Yezu yari azi mbere hose abatemera, ndetse yari azi n’uzamugambanira. 65Arongera ati « Ngiyo impamvu yatumye mbabwira ko ari nta we ushobora kunsanga atabihawe na Data. » 66Kuva ubwo benshi mu bigishwa be bavanamo akabo karenge, ntibongera kugendana na we ukundi. 67Nuko Yezu abwira ba Cumi na babiri ati « Namwe se murashaka kwigendera ?» 68Simoni Petero aramusubiza ati «Nyagasani, twasanga nde wundi, ko ari wowe ufite amagambo y’ubugingo bw’iteka. Twe twaremeye, kandi tuzi ko uri Intungane y’Imana.»


text:
U Rwanda rugizwe n’uturere 30 twashyizweho n’itegeko ngenga Nº 29/2005 ryo kuwa 31/12/2005 rigena inzego z’imitegekere y’Igihugu harimo; intara, Umujyi wa Kigali n’uturere.
Waba uzi amavu n’amavuko y’inyito y’akarere wavukiyemo cyangwa ako ubamo magingo aya? Niba rero ntacyo ubiziho, reka Izubarirashe.rw tukumare amatsiko tugufasha by’umwihariko gusobanukirwa amateka y’u Rwanda.
Nk’uko bigaragarazwa n’abanyamateka barimo Pasitoro Ezra Mpyisi ufite imyaka 94 na Rwasamirera Jean-Damascène ufite imyaka 74 wigishije amateka imyaka 28, kumenya amateka y’amazina y’uduce runaka n’amateka y’igihugu muri rusange, bifasha abantu kwigira ku byagenze nabi bakimakaza ibyagenze neza mu bihe byaranze igihugu cyabo.
Umusaza Rwasamirera aragira ati “Muri rusange kuba mu gihugu cyawe utazi amateka yacyo ni igihombo. Dukwiye kumenya amateka yacu yose.”
Mu itangwa ry’amazina y’uturere tugize u Rwanda, hagendewe kuri byinshi birimo amateka yihariye ducumbikiyemo imitungo kamere iharangwa n’ibindi.
Musoni Protais, umuyobozi w’umuryango ufite inshingano zo guteza imbere no kuzamura ubumwe bw’Abanyafurika ishami ry’u Rwanda (Pan-African Movement Rwanda), asobanura ko itangwa ry’amazina y’uturere ryakozwe n’abantu babikwiye basobanukiwe neza n’uturere batuyemo.
Ati “Byari muri gahunda yo guha abantu uburenganzira bwabo bwo kugira uruhare mu buyobozi hirindwa amakimbirane yashoboraga guterwa no kumva nabi izina ritanzwe.”
Muri iyi nkuru tugiye kurebera hamwe inkomoko y’amazina y’uturere icumi, utundi turere dusigaye tuzatubagezaho mu nkuru zacu zitaha….
Rwamagana
Akarere ka Rwamagana kahawe iryo zina kubera ubwatsi bwiza bwakururaga abashumba bigatuma bahaca ingando
Umunyamateka Rwasamirera avuga ko uko imyaka yicuma hari abantu bahindura imivugire y’amazina kubera ko ngo baba batazi impamvu izina ryatanzwe n’abasekuruza.
Agira ati “Nk’urugero Rwamagana, abantu bayivuga nka /rwaamagana/ kandi muby’ukuri ari rw’amagana/; bivuze urwuri cyangwa ahantu inka zirisha.”
Nyaruguru
Akarere ka Nyaruguru kamenyekenaniye cyane kuri Kibeho; ubutaka butagatifu bwabereyeho amabonekerwa, aho Bikiramaliya ahagana mu 1980 yabonekeye abakobwa batatu b’abanyeshuri bigaga ku ishuri rya ‘Mère du Verbe’ riri mu Murenge wa Kibeho.
Rwasamirera avuga ko ako karere kakuye izina ryako ku ‘Inyaruguru’; izina ryari iry’umutwe w’ingabo ku gihe cy’ubutegetsi bw’abami mu Rwanda.
Kubera ibitero byinshi byakundaga kugabwa ku Rwanda biturutse i Burundi, bivugwa ko Umwami Rwabugiri yohereje ku mupaka w’u Rwanda n’u Burundi umutwe w’ingabo z’intoranywa zitwaga ‘Inyaruguru’, aho umutware w’izo ngabo yari Muhigirwa, umuhungu wa Rwabugiri.
Kayonza
Umunyamateka Rwasamirera avuga ko Akarere ka Kayonza gakomora iryo zina ku ‘Umunyonza’; ubwoko bw’igiti kigira amahwa n’indabo gitanga urubuto ruribwa rugira umutobe ufite ibara nk’iry’amaraso. Ni urubuto rugira ibara ritukura mbere y’uko rwera rugahinduka umukara iyo rusaruwe, rukaba rwitwa ‘Inyonza’
Rwasamirera avuga ko icyo giti kikibaho kandi ko gishobora kubonwa muri Parike y’Igihugu y’Akagera no mu bindi bice by’Akarere ka Kayonza, ati “Kayonza yari agace k’imisozi kari gafite ibiti by’Iminyonza byinshi.”
Gasabo
Umusaza Ezra Mpyisi w’imyaka 94, asobanura ko izina ‘Gasabo’ rikomoka ku kuba agace karihawe kari gakunganganye ku mata yacundwaga (gucunda) hifashishijwe ‘Ibisabo’ (Igikoresho gakondo cyifashisha mu gucunda amata hashakishwa amavuta y’inka bita ‘ikimuli’)
Amateka agaragaza kandi ko ‘u Rwanda rwa Gasabo’ kari agace kari hagati y’izindi mpugu zitandukanye mu gihe cyashize, gusa uko u Rwanda rwagiye rwigarurira izindi mpugu zari ziruturiye rwaje kongerwa ku Rwanda rwa Gasabo.
Kamonyi
Ubutaka bw’ahari Akarere ka Kamonyi magingo aya, bwari bukungahaye ku ‘Imonyi’; utubuye duto tw’inombe twakoreshwaga hozwa ibyansi, nk’uko bisobanurwa na Ananias Bizimana, umusaza ufite imyaka 94, ahari akarere ka Kamonyi hahoze amabuye y’agaciro menshi harimo coltan na cassiterite.
Akarere ka kamonyi kandi gacumbikye umusozi witwa ‘Ijuru rya Kamonyi,’ aho umwami Yuhi II Mazimpaka yabaga.
Kirehe
Umusaza Rwasamirera asobanura ko Akarere ka Kirehe kakomoye iryo zina ku bwoko bw’igiti cyitwa ‘Umurehe’ (Imirehe mu bwinshi). Bivugwa ko icyo giti cyari ingenzi ku baturage kubera ko bakifashishaga bashitura ibirondwe ku nka zabo.
Huye
Bifitanye isano no kuba ari ho hatangirijwe kaminuza ya mbere mu mwaka wa 1963 (Kaminuza nkuru y’u Rwanda, ubu yitwa Kaminuza y’u Rwanda-Huye Campus), ahari Akarere ka Huye hakunze kwitwa ‘Iwabo w’intiti’ cyangwa ku gicumbi cy’uburezi.
Nk’uko bitangazwa na Senateri Antoine Mugesera, Akarere ka Huye kakomoye iryo zina ku Musozi wa Huye, umusozi muremure mu ‘Ibisi bya Huye’; uruhererekane rw’imisozi ya Huye igizwe n’igice cy’amajyepfo y’isunzu rya ‘Congo Nil’.
Rusizi
Akarere ka Rusizi gakomora iryo zina ku Mugezi wa Rusizi. Ni umugezi unyura muri ako karere werekeza muri Repubulira Iharanira Demokarasi ya Kongo, uwo mugezi ni imwe mu masoko y’amashanyarazi akoreshwa mu bihugu byibumbiye mu Muryango w’Akarere k’Ibiyaga Bigari (CEPGL).
Akarere ka Rusizi kazwiho kandi kuba gacumbikiye Igishanga cya Bugarama kigizwe na hegitari zirenga 1,500 z’ubuso buhingwaho umuceri, busarugwaho impuzandego ya toni 7 z’umuceri kuri hegitari buri gihembwe cy’ihinga.
Nyamagabe
Mugisha Philbert, umuyobozi w’Akarere ka Nyamagabe, avuga ko ako karere kakomoye izina ku musozi witwa ‘Nyamagabe’ uherereye mu Murenge wa Kamegeri uri muri ako karere.
Uwo muyobozi asobanura ko izina ‘Nyamagabe’ rishingiye ‘Ku kugaba’, aho anagaragaza ko iryo zina rifitanye isano n’ubusabane mu miryango, urukundo no gusangira.
Nyabihu
Akarere ka Nyabihu gakomora iryo zina ku miterere y’igice kinini kikagize gikunze guhora gikonje bitewe n’ibicu biremereye bikunze kuhagaragara binatanga imvura ya hato na hato muri ako gace.
Mu gihe usuye ako gace gaherereye mu burengerazuba bw’u Rwanda ni ngombwa ko witwaza icyo kwifubika kuko hahora hakonje n’iyo izuba riva.
Gicumbi
Bizimana Jean-Baptise, Perezida w’Inama Njyanama y’Akarere ka Gicumbi, asobanura ko izina ry’ako karere rikomoka ku musozi witwa ‘Gicumbi’, aho Uruganda rw’Inyange rukura amazi rutunganya.
Agaragaza ko kuri uwo musozi ari ho umutware witwaga Rwanyonga rwa Mugabwambere yabaga. Rwanyonga, yari umwe mu ntwari z’u Rwanda ku ngoma y’Umwami Kigeli IV Rwabugiri.
Bizimana asobanura ko ‘Igicumbi’ ari ahantu imbere mu nzu aho umuntu ashobora kwicara akanaruhuka, akaba ashimangira ko ku musozi wa Gicumbi ari ho abatware by’umwihariko ab’Abatsobe babaga, bakaba barahitaga ‘Igicumbi’ bisobanuye ahantu hubashywe.


text:
NIMUKANGUKE! Ukwakira 2014 | Wabwirwa n’iki ko wagize icyo ugeraho?
Ese ni uguhatanira kugera ku byo wifuza? Ni ukugera ku byo wifuza byose se? Cyangwa bifite ikindi kintu bisobanura?
INGINGO Y'IBANZE
Wabwirwa n’iki ko wagize icyo ugeraho?
Kwibeshya ko hari icyo wagezeho birutwa no kumva ko utageze ku ntego.
INGINGO Y'IBANZE
Wabwirwa n’iki ko umuntu yagize icyo ageraho?
Isuzume wifashishije ibintu bine bishobora kubaho.
INGINGO Y'IBANZE
Uko wagira icyo ugeraho by’ukuri
Intambwe eshanu watera kugira ngo ugire icyo ugeraho by’ukuri.
Hirya no hino ku isi
Ibirimo: akaga gaterwa n’inkwano nke, ibyihebe byakijijwe no kwigarurira amato, inyoni zimara igihe kirekire ziguruka mu gihe zimuka.
INAMA ZIGENEWE UMURYANGO
Uko warwanya ibishuko
Abagabo n’abagore bafite ubushobozi bwo kurwanya ibishuko. Dore inama esheshatu zagufasha kwiyemeza kurwanya ibishuko zikanakurinda imihangayiko iterwa no kuneshwa na byo.
ISI N'ABAYITUYE
Twasuye Belize
Icyo gihugu gito ni cyo gifite jagwari nyinshi ku isi, uruhererekane rw’imisozi yo munsi y’inyanja rwaho rukaba urwa kabiri ku isi.
Abahinzi bo mu ishyamba ry’inzitane
Ubwoko bw’uducurama turya imbuto, nanone twitwa ingunzu ziguruka, dufite uruhare rw’ingenzi cyane mu kubungabunga ibidukikije.
ICYO BIBILIYA IBIVUGAHO
Amashusho
Ese Abakristo bo mu kinyejana cya mbere bakoreshaga amashusho mu gusenga?
ESE BYARAREMWE?
Ukuguru kw’ifarashi
Kuki ba injenyeri bananiwe kwigana imiterere yako?


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
3 Nuko yongera kwinjira mu isinagogi, asangamo umuntu unyunyutse ukuboko.+
2 Bamuhanga amaso cyane kugira ngo barebe ko amukiza ku isabato, ngo babone icyo bamurega.+
3 Abwira uwo muntu unyunyutse ukuboko ati “haguruka uze hano hagati.”
4 Hanyuma arababaza ati “mbese amategeko yemera ko umuntu akora igikorwa cyiza ku isabato cyangwa ko akora ikibi, ko akiza ubugingo cyangwa ko abwica?”+ Ariko baraceceka.
5 Nuko amaze kubararanganyamo amaso abarakariye kandi ababajwe cyane n’uko imitima yabo inangiye,+ abwira uwo muntu ati “rambura ukuboko kwawe.” Nuko arakurambura, maze ukuboko kwe kongera kuba kuzima.+
6 Abafarisayo babibonye barasohoka, bahita batangira kujya inama n’abayoboke b’ishyaka rya Herode,+ kugira ngo barebe uko bamwica.+
7 Ariko Yesu n’abigishwa be bava aho bajya ku nyanja, maze abantu benshi baturutse i Galilaya n’i Yudaya baramukurikira.+
8 Ndetse n’abantu benshi cyane b’i Yerusalemu, abo muri Idumaya, abo hakurya ya Yorodani n’abo mu turere duhereranye n’i Tiro+ n’i Sidoni, bumvise ukuntu yakoraga ibintu byinshi, baza aho ari.
9 Nuko abwira abigishwa be ko bamushakira ubwato buto azajya akoresha buri gihe, kugira ngo abantu batamubyiganiraho,
10 kuko yakizaga abantu benshi, bigatuma abafite indwara zabababazaga bose bamubyiganiraho ngo bamukoreho.+
11 Ndetse n’igihe cyose imyuka mibi+ yabaga imubonye, yikubitaga imbere ye maze igataka iti “uri Umwana w’Imana.”+
12 Ariko incuro nyinshi yayihanangirizaga cyane ayibuza kumenyekanisha uwo ari we.+
13 Nuko azamuka umusozi kandi ahamagara abo ashaka,+ bajyana na we.+
14 Hanyuma atoranya itsinda ry’abantu cumi na babiri abita “intumwa,” kugira ngo bagumane na we, ajye abatuma kubwiriza+
15 kandi bagire ububasha bwo kwirukana abadayimoni.+
16 Abari bagize iryo tsinda ry’abantu cumi na babiri ni Simoni yise Petero,+
17 Yakobo mwene Zebedayo na Yohana umuvandimwe wa Yakobo+ (nanone yabise Bowanerige, risobanurwa ngo “Abana b’Inkuba”),
18 Andereya na Filipo, Barutolomayo na Matayo, Tomasi na Yakobo mwene Alufayo, Tadeyo na Simoni w’Umunyakanani,
19 na Yuda Isikariyota waje kumugambanira+ nyuma yaho.
Nuko ajya mu nzu.
20 Abantu benshi bongera guteranira aho, ku buryo batashoboye kubona akanya ko kugira icyo barya.+
21 Ariko bene wabo+ babyumvise bajya kumufata, kuko bibwiraga bati “yataye umutwe.”+
22 Nanone abanditsi baturutse i Yerusalemu baravuga bati “afite Belizebuli, kandi umutware w’abadayimoni ni we umuha ububasha bwo kwirukana abadayimoni.”+
23 Nuko amaze kubahamagara ngo bamwegere, abaha urugero ati “bishoboka bite ko Satani yakwirukana Satani?
24 Iyo ubwami bwiciyemo ibice, ntibushobora kugumaho,+
25 kandi iyo inzu yiciyemo ibice, na yo ntishobora kugumaho.+
26 Satani aramutse ahagurutse akirwanya ubwe kandi akicamo ibice, ntiyashobora kugumaho, ahubwo yaba ageze ku iherezo rye.+
27 Nta muntu wakwinjira mu nzu y’umuntu w’umunyambaraga ngo ashobore kunyaga+ ibintu bye, atabanje kumuboha hanyuma ngo abone uko asahura inzu ye.+
28 Ndababwira ukuri ko abantu bazababarirwa ibintu byose, uko ibyaha bakoze hamwe n’ibyaha byo gutuka Imana bakoze bayituka byaba bingana kose.+
29 Ariko umuntu wese utuka umwuka wera ntazababarirwa kugeza iteka ryose, ahubwo aba akoze icyaha cy’iteka ryose.”+
30 Ibyo byatewe n’uko bari bavuze bati “yatewe n’umwuka mubi.”+
31 Nuko nyina na bene nyina+ baraza, bahagarara hanze, bamutumaho umuntu ngo amuhamagare.+
32 Icyo gihe abantu benshi bari bicaye bamukikije, nuko baramubwira bati “dore nyoko na bene nyoko bahagaze hanze baragushaka.”+
33 Ariko arabasubiza ati “mama ni nde cyangwa bene mama ni ba nde?”+
34 Nuko araranganya amaso muri abo bicaye bamukikije, aravuga ati “dore mama na bene mama!+
35 Umuntu wese ukora ibyo Imana ishaka, uwo ni we muvandimwe wanjye, ni we mushiki wanjye kandi ni we mama.”+
Yohereze
Yohereze
BIBILIYA-UBUHINDUZI BW'ISI NSHYA
Mariko 3
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISOMO RYA MBERE
Umuhanuzi Izayi (Iz 58, 9b-14)
9bNiba iwawe uhaciye akarengane n’amagambo mabi,10ugaharira umushonji igaburo ryawe bwite kandi ugahembura uwazahaye, urumuri rwawe ruzarasira mu mwijima, ijoro ry’urwijiji rihinduke amanywa y’ihangu. 11Uhoraho azakuyobora ubudahwema, azaguhaze mu gihe cy’amapfa, amagufa yawe ayakomeze. Uzamera nk’ubusitani buvomererwa, cyangwa se nk’isoko idudubiza kandi ikagira amazi adakama. 12Uzubaka bundi bushya amatongo ya kera, usubukure imishinga yari iriho mbere, bazakwite «Umuzibabyuho, usibura amayira ngo abe nyabagendwa.»
13Niwirinda kwica isabato no guharanira inyungu zawe ku munsi wanjye mutagatifu, ukita isabato «Umunsi w’umunezero », umunsi mutagatifu w’Uhoraho ukakubera «Umunsi w’icyubahiro» ukawubaha wirinda kugira umurimo ukora, wirinda guharanira inyungu zawe cyangwa guhihibikana mu bucuruzi bw’urudaca, 14ni ho uzagira umunezero muri Uhoraho, maze nzakujyane mu igare hejuru y’imisozi y’isi, ngutungishe umunani wa Yakobo, umukurambere wawe. Ni byo rwose, uwo ni Uhoraho ubivuze.
ZABURI (Zab 86 (85) 11-2,3-4,5-6)
Inyik/ Uhoraho, twereke inzira igana iwawe.
Uhoraho, tega amatwi unsubize,
kuko ndi umunyabyago w’umukene.
Undwaneho kuko nakuyobotse,
Wowe Mana yanjye, ukize umugaragu wawe ukwiringiye.
Nyagasani, ngirira imbabazi,
ni Wowe ntakira umunsi wose,
Shimisha umutima w’umugaragu wawe,
kuko ari wowe ndangamiye, Nyagasani.
Nyagasani wowe ugwa neza kandi ukagira ibambe,
wowe ugirira impuhwe zihebuje abakwirukira bose;
utege amatwi wumve isengesho ryanjye,
uhugukire ijwi ryanjye ndagutakambira.
lBANGONDIRIMBO RIBANZIRIZA IVANJILI (Ezk33,11)
Amagambo yawe Nyagasani,
aturuka kuri Roho kandi agatanga ubugingo.
Ntiwishimira urupfu rw’umugome,
ahubwo wishimira ko yahinduka akazibukira imyifatire ye
mibi, kugira ngo abone kubaho.
Amagambo yawe Nyagasani,
aturuka kuri Roho kandi agatanga ubugingo.
IVANJILI
+Luka (Lk 5,27-32)
Muri icyo gihe, 27Yezu arasohoka yitegereza umusoresha witwa Levi, wari wicaye mu biro bya gasutamo. Nuko aramubwira ati «Nkurikira.» 28Undi aherako ahaguruka, asiga byose aramukurikira. 29Nuko Levi amujyana iwe, amukorera umunsi mukuru wo kumuzimanira. Kandi ku meza hamwe na bo, hari abasoresha n’abandi benshi basangiraga. 30Abafarizayi n’abigishamategeko babo bijujutira abigishwa be bababwira bati «Kuki murya kandi mukanywera hamwe n’abasoresha n’abanyabyaha?» 31Yezu aba ari we ubasubiza ati «Abazima si bo bakeneye umuvuzi, ahubwo ni abarwayi. 32Erega sinazanywe no guhamagara intungane, ahubwo nazanywe n’abanyabyaha kugira ngo bisubireho.»


text:
Nkuko twakomeje kubibaganirira Imibonano mpuzabitsina nibimwe mubintu bikorwa n'abantu benshi kw'isi kandi bakabikora biherereye. muriyinkuru tugiye kubagezaho uburyo ushobora kubyitwaramo niba ujya ugira Umushyukwe ukabije.
Nkuko twabigaragaje munkuru zabanje,igitsina kiraryoha kandi kigira imbaraga nyinshi zituma umuntu ashobora guhubuka mu mwanya ashyutswe akaba yakora igikorwa kimunezeza aka kanya, amaso agahuma ,agacika intege zo gutekereza, akayoborwa n’imbaraga z’igitsina, ejo umushyukwe wamushiramo ,agasa n’uwasindutse inzoga akicuza impamvu yabikoze. Baca umugani mu giswahili ngo “Majuto ni mjuku.”
Gushyukwa bituma imisemburo,izamuka mu mubiri,amaraso akuzura mu mitsi y’ibitsina, umuntu agahumeka cyane ku buryo gutekereza kuri ejo hazaza biba bigoye.Muri uwo mwanya umugabo aba yimirije Igitsina gore imbere n’umukobwa yimirije igitsina gabo imbere ku buryo nta kindi ubwonko buba bugitekereza. Umuntu agomba kugira imyitwarire mu byerekeranye n’igitsina atarashyukwa ngo ajye ahora yiteguye ku buryo ashobora no kurota arimo guhuza ibitsina akaba yatekereza ku gakingirizo cyangwa niba ibyo agiye gukora nta ngaruka byamugirira. Wari warota wenda guswera cyangwa guswerwa ukabyibazaho?
Kwihangana no gutekereza ufite umushyukwe ukumereye nabi biragora pe, umuntu aba yumva igitsina cy'umukobwa cgwa umugore icyo ari cyose yabona yahuza nacyo, niyo mpamvu uzabona hari
-abafata abana ku ngufu, bafatwa bagahabwa ibihano biremereye
-abafata abagore ku ngufu
-abahuza ibitsina birengagije agakingirizo ngo ntibashaka kurira umunyu mu ishashi
-abafata abana babo ku ngufu
Niba wumva ushaka gukora imibonano mpuzabitsina neza koko dore ibyo ugomba kwitwararika
-menya amateka y’uwo mu bikorana
-koresha agakingirizo
-ifate, reka guhura n'uwo ubonye wese, Mukinyarwanda baca umugani ngo nta mupfu w’imboro ubaho.
–ikinishe n'ubwo atari byiza, gusa biruta gufata kungufu no gusambana nuwo ubonye wese bishobora kukuviramo indwara.
-niba ukiri muto, ba uretse ibyo gukora imibonano ubanze ukure
3745 Views
Kwamamaza


text:
Uwo muhungu wa Ndabarasa witwaga Nkebya ari we musekuruza w’Abanyiginya b’Abakebya mu Barabarasa, yabyirutse akunda guhigisha umuheto, bituma se abimukundira cyane kuko yari umukogoto w’agahebuzo.
Ariko ngo yari afite n’ingeso yamwokamye y’ubusambanyi, icyakora akayihisha bizimije ntimenyekane hanze; gusa akayimenyekanaho na murumuna we umwe gusa witwa Burabyo. Bimaze iminsi bene Ndabarasa bandi bakomeza kubahurahura.
Barabazanya bati "Ibyo Nkebya na Burabyo bavuganira mu bwiherero ntitubimenye ni ibiki?" Habura uwabimenya. Bahamagara Nkebya na Burabyo mu giterane, barababaza bati "Ibyo muhora muvugana mwiherereye ntimubiduhingukirize ni ibiki?" Bati "Aho ntimuri abashimusi?" Barabaseka cyane by’urumenesha. Nkebya na Burabyo barabihorera, barababisa bigira ku kiraro cyabo.
Bamaze kugenda, bamwe muri bakuru babo bati "Erega si no kuganira byonyine, ahubwo bigera na nimugoroba bagacana amarenga bakagenda ntihagire umenya aho bagiye." Abandi bati "Muzareke tububikire tuzamenya aho baba bagana n’ibyo bahakora." Ubwo mukuru wabo Balyinyonza yari afite umugore w’inshoreke, akaba umusambane wa Nkebya cyane; yashaka kujyayo, agaca mu kayira k’akarari yihangiye bene se batazi.
Nuko bimaze iminsi ingeso ya Nkebya na muka Balyinyonza iramenyekana, kuko bakomeje kubaneka. Bene Ndabarasa bajya inama yo kubacira igico ngo bazabafate. Ariko babigira mu rwenya rwa gihungu na kivandimwe. Bigeze nimugoroba babona Nkebya na Burabyo bongeye gushembekeranya. Abandi bacanirana amarenga: umwe agenda ukwe, undi ukwe, bajya kubategera mu mayira asanzwe ajya ku kiraro cya Balyinyonza cyari mu Kabare ka Kamonyi (Taba).
Ubwo bakwirwa imishwaro uwitwa Semugaza asigara inyuma, ajya mu rucucu rwari mu mucyamo wa Nyamilyango ahagana mu Kabare. Muri iryo hihibikana, Balyinyonza yafashe iya mbere. Akandagiye iwe, Nkebya aramwumva aturumbuka mu nzu yiruka. Bamuhombokaho bamwirukana; aranura arabasiga. Bakurikira akayira gasanzwe baramuheba; naho yiciriye mu mucyamo wa Nyamilyango.
Nuko induru irakorerana, Nkebya aca ibinyuku na Semugaza. Hahandi yisigariye mu rucucu. Semugaza aramucakira. Amaze kumusingira, ibyivugo abivaho! Abandi banyuze amayira asanzwe bumvise Semugaza yivuze baza bamugana, basanga yamutaye muri yombi. Maze baricara si uguseka Nkebya! Bamuseka urwenya rw’urumenesha, abura uko yakwizigura aramwaragurika gusa. Kuva ubwo rero uwo mucyamo wa Nyamilyango, uwuciyemo wese muri bene Ndabarasa, bakavuga ngo yaciye mu mucyamo wa Nkebya. Bitinze n’undi muntu wese yagenda yihishe, bati "Yaciye uwa Nkebya."


text:
Nyamata, iburasirazuba
[Ikiganiro na Mukakimenyi Odette. Ni nyogokuru ubyara mama. Mwita mémé.]
– Mémé wavutse ryari, hehe?
– Navutse mu 1942 i Shanga mu Busanza, Maraba.
– Ukunda kuvuga Samari cyane. Yari muntu ki?
– Samari wa Ruvurajabo rwa Munanira wa Migabo. Yari umutware (sous-chef) kugeza aho duhungiye i Bukavu mu1959.
– Warize?
– Nagarukiye muwa gatandatu i Save. Ntabwo nari mbuze uburyo bwo kwiga. Nari umwana w’umutware gusa kwiga kw’abakobwa kwari guke. None se ko utari kwiga ngo uzabe umutware cyangwa umukarani. Imirimo y’abakobwa ni nkaho itabagaho.
– Mu mateka ko numva ko ba Kanjogera Injonge bari bakomeye nta bandi bagore batwaraga?
– Bari bake. Babitaga ibishegabo.
– Ni nka ba nde?
– Nakubwira ba Kampororo, ba Nyirakigwene. Ubundi abakobwa bagumaga mu nzu bakora imirimo yo mu rugo.
– Ese inzu yasaga ite?
– Bubakishaga imbingo cyangwa imiseke bakaringaniza neza ku murongo, hasi bagasasa ibitaka byamara gukomera bakarenzaho icyondo bitaga kokobe cyabengeranaga nka sima. Ku rukuta bagasiga ingwa y’umweru hejuru, munsi bagakora umukandara mu gitaka gitukura. Hasi bagasasa ibirago. Hakaba ikibumbiro bagacaniramo inkwi nziza mu nzu hagashyuha ndetse hakanabona. Hari utundi tuntu twitwaga utujeni bashyiraga ku gati tukaka nka bougie.
– Ibyo ni abanyarwanda babyikoreraga?
– Yego. Kera hari abantu b’ababahanga cyane! Bakubaka ibitanda bikoranye n’inzu, bakaboha inzugi baterekaga mu bikingi ugasanga abagabo bicaye imbere y’umuryango abakobwa bari mu kirambi.
– Ubwo mwabaga mwambaye iki?
– Imikenyero.
– Wari ufite myinshi?
– Oya. Ni nk’ine nahinduranyaga.
– Abahungu se?
– Bambaraga udukabutura n’udusengeri bakarenzaho umwitero woroshye wera cyane.
– Ese uwo muco wabaga mu banyarwanda bose cyangwa ni mu bakungugusa?
– Wari uwa bose uretse ko abantu batanganya ubushobozi. Kera ibintu byari byiza. Abantu bakaririmba bikomeye.
– Abahanzi bakomeye wibuka muri icyo gihe ni nka bande?
– Hari uwitwaga Munzenze wabyaraga Sentore. Yari igitangaza. Yazaga kuririmba iwacu. Natwe bakatwicaza aho tugahanika.
– Usanga bitajyanye n’imibereho y’abantu?
– Kera hari amahoro. Byari umunezero hose. Uretse ko bari bazi kubaho no kubana.


text:
Miliyoni 900FRW zahariwe kubungabunga imigezi yisuka muri Nyabarongo
Akarere ka Nyamagabe, ku bufatanye na FONERWA, katangiye umushinga wo kubungabunga imigezi yisuka muri Nyabarongo kugira ngo amazi yayo ahinduke urubogobogo.
Kuri uyu wa 30 Kamena 2016, ni ubwo uyu mushinga wo kubungabunga icyogogo cy’Umugezi wa Mwogo, Akarere ka Nyamagabe gaterwamo inkunga n’Ikigega cy’Igihugu cyo Kubungabunga Ibidukikije, FONERWA, watangijwe ku mugaragaro.
Umuyobozi w’Akarere ka Nyamagabe ushinzwe Ubukungu, Jean Lambert Kabayiza, yavuzw ko mu rwego rwo kubungabunga ibidukikije no kubungabunga Umugezi wa Nyabarongo, basanze igisubizo ari ukubanza kubungabunga imigezi yisukamo.
Yagize ati “Turimo gushakira igisubizo indi migezi yose yiroha muri Nyabarongo, kugira ngo amazi yayo abe urubogobogo, … nkatwe hano muri Nyamagabe ni twe dufite imigezi myinshi yiroha muri Nyabarongo! Turi mu ba mbere rero bagenewe ino nkunga kugira ngo tubungabunge iyo migezi.”
Yakomeje avuga ko bishimira ko abaturage bumvise uwo mushinga, kuko bafite uruhare runini kugira ngo ugere ku ntego zawo, birinda ko imigano n’urubingo biteganywa guterwa bitakononwa n’amatungo.
Jean Pierre Migabo, umwe mu bahawe akazi muri uwo mushinga, avuga ko kuba abaturage ku bihumbi bibiri barawuhawemo akazi bitanga icyizere ko ibyo bikorwa bizitabwaho ntibyangirike.
Yagize ati “Iki gikorwa turacyumva neza kuko ni twe gikorerwa, biri gukorerwa mu mirima yacu ahari gucibwa amaterasi n’imirwanyasuri, abari bafite ibibazo byo kubona ubwisungane mu kwivuza, ibikoresho by’abana n’ibindi bibazo twumva uyu mushinga uzabikemura.”
Uyu mushinga uzafasha kandi cyane cyane inganda zitunganya amashanyarazi, kuko zizabasha kubona amazi menshi bitewe n’uko amazi mabi ubundi yangizaga amamashini bikabera imbogamizi kubabyaza amazi umuriro w’amashanyarazi.


text:
RRA ivuga ko hashize igihe ibyo bigo bivanye mu mahanga ibikoresho bitandukanye ntibyamekanisha imisoro yabyo, ibindi birangiza igihe cyagenwe n’amategeko biri mu bubiko bw’Ibigega bikuru by’u Rwanda (MAGERWA).
Ibi bikoresho bizatangirwa gutezwa cyamunara muri Mutarama 2018. RRA yabwiye KTPress dukesha iyi nkuru ko yagerageje kwinginga ibigo birebwa n’ikibazo ngo bigikemure ariko bikaba iby’ubusa.
Umuyobozi Mukuru wa RRA, Richard Tusabe yavuze ko amategeko abemerera guteza cyamunara ibyo bikoresho mu gihe hashize amezi atandatu bitaramenyekanishwa, dore ko ngo biri no gutwara umwanya ibindi bicuruzwa bishya byinjijwe mu gihugu byakabaye bishyirwamo.
Hazatezwa cyamunara ibikoresho bigera kuri 400 harimo n’ibimaze imyaka ibiri bibitse muri MAGERWA.
Mu bikoresho bya NAEB bizatezwa cyamunara harimo imashini isukura imyembe n’izindi eshatu zitunganya ibiribwa n’ibindi.
KTpress yatangaje ko ibikoresho NAEB ifite muri MAGERWA bipima toni 11.1, bikaba byaraguzwe hagati ya tariki 14 na 23 Ugushyingo 2016.
Tusabe yavuze ko bandikiye ibyo bigo babisaba kuza kumenyekanisha ibikoresho byabo ngo babitware ariko ntibabikore.
Ati “Buri wese uri ku rutonde twaramwandikiye ariko ntibigeze babyubahiriza. Kubiteza cyamunara ni ngombwa kuko aho bibitse hagomba kuboneka umwanya w’ibindi bicuruzwa. Byongeye kureka ibyo bikoresho bikangirika byaba ari igihombo ku gihugu.”
Tusabe yavuze ko amafaranga azava mu byatejwe cyamunara RRA izayabika.
NAEB yo ivuga ko RRA yayibeshyeho ikayishyira mu bafite ibikoresho bitezwa cyamunara kandi atari ibyayo.
Ushinzwe itumanaho muri NAEB, Ntwali Pie yabwiye KTPress ko ari umushoramari wigenga wandikishije ibyo bikoresho mu izina rya NAEB atari byo kandi ngo barabisobanuye ku buryo bwumvikana.
Cyamunara y’ibi bikoresho izaba tariki 28 Mutarama 2018.
Biteganyijwe ko RRA tariki 13 Mutarama 2018 izanateza cyamunara ibindi bikoresho 148 birimo imodoka, moto, imashini zitandukanye, inzoga n’ibindi ba nyirabyo bananiwe kumenyekanisha.


text:
Ahagana saa munani n’igice zo kuri uyu wa Gatatu, tariki ya 13 Nzeri 2017, nibwo uyu mugabo n’umugore we bafatiwe mu iduka riherereye mu Kagari ka Rwezamenyo ya Mbere mu Murenge wa Rwezamenyo, bahishe ibicupa bibiri by’amata ya Guigoz na bibiri bya mayoneze (mayonnaise) mu ishakoshi, abaturage babakubitira mu ruhame.
Abaturage bo muri aka gace bavuga ko aba bantu uko ari babiri babanje kunywa icupa rimwe Primus bajijisha nyir’iduka kugira ngo babone uko bamwiba.
Mukamwiza Berthilde wari wibwe ibi bintu yabwiye IGIHE ko kugira ngo abibafatane, ngo byatewe n’uko yari yabakurikiranye cyane.
Yagize ati “Baje babanza banyaka byeri ebyiri baranywa noneho uriya mugore atangira kunjijisha ambaza uko umutaka ugura kugira ngo umusaza abone ibyo yiba, nibwo umutima wankomanze nkeka ko banyibye ndebye nsanga aho nabikaga ibintu byagabanutse.”
Akomeza avuga ko nyuma yo kubura ibikombe bya Kigozi bibiri n’ibicupa bya Mayoneze yahise akeka ko ari abajura ku buryo aribwo yahise areba mu ishakoshi yabo abisangamo.
Umubyeyi utwite wafatanywe ishakoshi yarimo ibi bintu byibwe, agifatwa yavuze ko amaze amezi atatu atangiye kwiba, asaba imbabazi avuga ko yabitewe n’ubukene.
Yagize ati “Nimumbabarire sinzongera byose nabitewe n’inzara kubera ko ninjye utunze abana banjye kuko se amaze igihe afunzwe.”
Yakomeje avuga ko umugabo we ariwe wamwinjije mu mwuga wo kwiba.
Umugabo na we yemeye icyaha cy’uko bafatiwe mu cyuho bari kwiba, asaba imbabazi.
Nyuma y’uko aba bantu uko ari babiri bose basabye imbabazi, bamwe mu baturage bo muri aka gace bari aho hafi, bahise batangira kubakubitira mu ruhame bavuga ko ari igihano cyokubaca ku ngeso yo kwiba.
Uretse ibyo bafatanywe bari bakiba, biyemereye ko hari n’ibindi bari bibye mu rindi duka riherereye ku Mumena mu Murenge wa Nyamirambo.
Abo bombi babashyikirije abashinzwe irondo ry’amanywa muri aka gace babajyana ku Kagari ka Rwezamenyo kugira ngo bakorerwe raporo ariko babanje kubikubitira, bihabanye n’amategeko ko ntawe ugomba kwihanira.


text:
Kinyarwanda Psalm 23
Uwiteka ni we mwungeri wanjye, sinzakena. Andyamisha mu cyanya cy'ubwatsi bubisi: Anjyana iruhande rw'amazi adasuma. Asubiza intege mu bugingo bwanjye, Anyobora inzira yo gukiranuka ku bw'izina rye. Naho nanyura mu gikombe cy'igicucu cy'urupfu, Sinzatinya ikibi cyose, kuko ndi kumwe nawe. Inshyimbo yawe n'inkoni yawe ni byo bimpumuriza. Untunganiriza ameza mu maso y'abanzi banjye: unsīze amavuta mu mutwe; igikombe cyanjye kirasesekara. Ni ukuri kugirirwa neza n'imbabazi bizanyomaho iminsi yose nkiriho: Nanjye nzaba mu nzu y'Uwiteka iteka ryose.